url: =Aituam pilna kisam ~ Tdkhen :: ZOMI DAILY\nAituam pilna kisam ~ Tdkhen\nposted on 27 October 2018 at 5:48 am UTC+9:30 Lomkholna: News, Tdkhen\n1. Na lawmitte’ lawmte na it’sakleh a zahnihin na lawm in hongit kik ding hi.\n2. Na galte’ lawmte’ tungah na galte’ hoihna na theih sun khat va gen’sak lecin a sawt lo-in a zahnih lawm na nei ding hi.\n3. Khua sungah migilote a maingal’leh dan piakpiak ding hilo-in, midikte pahtawina pia leng, migilote in mun ngah nawnlo ding uh hi.\n4. Hong kisimmawhin, hong kigensiatleh a si bangin om lel lecin, misite kisimmawh nawn lo-in, ki gensia nawn lo a, a pilte in a hoihna lam a gen’sak zaw uh hi.\n5. “Hauhna sangin min hoihna deihhuai zaw a, kham leh ngun sangin mi’ hong thusimna deihhuai zaw hi”(Pau 22:1) a cih thu, thupi na sakleh, na hihna bangbang tawh mite thupi ngaihsut lecin, tua hipah lel hi.\n6. Ei’ lawmte leh i lawmte’ lawmte kibanglo a, i lawmit khat pen i lawm ii gal na hi thei hi. Tua mah bangin a ma’ lawm zong ei’ gal na hithei hi. Tua hileh i galpa’ hangin ei lawmta kikal pilvan a kisam ding hiam?\n7. I pate in a mau’ hun lai-a mite’tungah a khasiatnate hong gen thei hi. I pate i itna in a phu laknopna hong om sak hi. Tua hileh bangmah a theilo a tate’ tungah phulak ding pen ol mahmah dinga, ahi zongin a nungsang a kha mahmah ding hi.\n8. Mi’ mo, mi’ta in va om khinin, i teekte’ pilna leh i pianna nu leh pate’ pilna lemtuah khawm siam leng, tua baangkua sung pen a zahnihin a khangto ding hi.\n9. I kizoppihte pen i lawmte’ kizoppihte zong na hithei hi. A mau a kizopna uh-ah na kitelkhial uh henla i tungah a maute’ kikal, a thusim uh hong gen tuaktuak le-uh bangcih ding hiam? Mi kibanglote’ lawmhoih na hituaktuak thei ding hiam? A thu uh bangzah ciangin thupi a, lawmta kikhen’lawh tak’mah ahi hiam? Pawlkhatte hehbuat thei a, a nungsangah a ma’ sup nading na hizaw gige thei hi.\n10.Mi khat in midang khat’hoihlohna thu na tungah hong genleh, a hoihna lam a gen’sak ding mi na muh matengin um nai kei in. Tazalute’ thugenna bek tawh thu kikhen ngeilo hi. Tdkhen\nPrevious: China nupi khatin sangnaupangno 14 temta tawh dawtliamgawp\nNext: Um Ken … ~ Lang Khan Khai\nSumzeek siamna leh Neihsa kepsiamna ~ Siantuang\nKisin kawikawi ~ Tdkhen\nTulaai leitung Thuthang Tuamtuam Updates September 4, 2014\nSingapore, Hougang vengsung aom HDB Flat khat meikang, mi 3 meikhu thuaklah\nThuthak Tomkimcing 21 July 2014


timestamp: atn

url: =Parcel & Calling :: ZOMI DAILY\nposted on 22 April 2015 at 3:45 am Lomkholna: Dalsianhung, News, Zomi\nNote banga pilna nei kahi kei a, ka ukna leh kaveina khat tawh Lai gelh mi khat ka hihi. Acticle khat kagelhna sungah laimal kakhialh khak lohna pen omlo ding hi. Hibanga kakhialh ningnung nahangin Laisimte’ lungsim ong nawngkaisak kahih manin, khialh loh theih dingin ong hanciam ing. Tua kawmkal ah Laimal khialhna aomkhak leh nong na ngaidam un.\nZomi tawh kisaithu gending hilehang gending tampi om hi. Minampi khat ihihna pen Lai ( Literature ) in thu tampi vatsat miau hi. Tua ahih manin Lai kician neilo minam pen Minampi kici theilo hi. Tua sungah Zomite’ neihsa ahi, Zolai pen Mikang ( English ) te’ laimal kizangh ahihna tawh kizui in, Zolai/Zokam a kicing zolo kammal leh laimal tampitak English pan kila in kizangkhawm toto a, tua sungah “Parcel” cih kammal zongh tuhun diakdiak ciangin kinak zat mahmah hi.\nParcel icih in:\nMikangpau ( English ) pan kila hi a, Annsai (or) Vansai, Gamdang pan (or) Mundang khat peuhpeuh panin, akivaikhak vante pen “Parcel” akici thei pawlkhat ombek hi. A kivaikhak vankhempeuh zongh “Parcel” hikhinlo hi. Nuntakna anei ganhing pawlkhat leh Mihingte’ tungah “Parcel” cih kammal kizang theilo hi. Gentehna: Ka Bawngpi ong “Parcel” ingei, kici theilo dinga, Bawngsa ong “Parcel” ingei, kici theibek ding hi.\nKawlgam nuntakzia haksat luatna leh Kawl meisante’ peipuangna hangin, Kawlgam sungah ateeng Zomite kipuapial in munci teng, gam citeng ah philbang/zangbang in kikhenthang hihang. Adiak in Tangval pawlkhat Malay, USA, Australia leh gam tuamtuam atunkhit uteh Zi deih uh ahih manin, Kawlgam panin, theih ngeiloh, kingaihpih ngei hilo, muh ngeiloh, kitelpih ngei hilo pipi in, kitangsap luatna tawh Numei minpua khatpeuh vaikhak in Sum leh athu/ala teng vaihawm in kisam uhi.\nHibang dinmun sungah akimuh cil-uh (or) akithuah khit uteh khat leh khat kitha tuaklo/ Kithutuaklo in akikhenkik mi tampi om uhi. Pawlkhat leuleu pen kithatuak, kilungtuak, kithutuak in kitelsiam uha, Khantawn in kitulpih uhi.\nAdiak in Galkap Kumpi’ uksung ah Zomi thelthangte’ dinmun hi-in, “Parcel” ci-a aki gengen pen “Calling” hizaw, cih nong theihpih ta-un!. “Calling” cihtak ciangin nam tuamtuam om leuleu hi. Tuate tam gen nawn keini. Hibanga hilhcianna kahong neihna ahang pen Zomi khat kahih natawh Zolai/Zopau/Zongeina cihte thupisak in akemcing nuam mi khat ahih manin honggelh ka hihi.\nMikangpau pan kila hi-a, Sam, La, Pi cih bangin kizangthei hi. Laigual in hilhcian hilehang:\n* Sam: Kawlgam pan Zi nasam naihia?\n* La: Kawlgam pan Zi na lanai hia?\n* Pi: Kawlgam pan Zi napi naihia?\n“Theih tamin teltamlo” cih kammal khat Zopau thupi khat inei a,\ntuasungah “parcel & Calling” izatkhialh hetloh dingin kadeihna bulpi tawh honggelh kahihi. “Parcel” cih kammal pen Mihing tawh kisai in kizang theilo ngiat hi. Banghang hiam cihleh Mihing genloh Ganhingte nalengin Rights kinei a, Zomite’ zatzat den “Parcel” cih kammal pen amun leh athu zui a, izat theih ding kisam in thupi hi.\nPrevious: Lauhna ~ Rev. Dr. Ngul Khan Pau\nNext: Lungduai kisinni


url: =Kachin, Myitkyina aom Kanbawza Bank ah damiah lut, thein 920 puakhia :: ZOMI DAILY\nposted on 24 January 2018 at 10:50 am Lomkholna: Myanmar, News, Sawltak\nKachin, Myitkyina khuasung aom Kanbawza Bank ah damiah lut, sum thein 920 puakhia\nMyanmar, Kachin State ii Capital khuapi ahi Myitkyina City sung aom Kanbawza Bank ah damiah lutin sum tengzakua leh sawmnih (thein 920) puakhia uh cih 7Day Daily pan kiza hi.\nMyitkyina Myoma Market sung aom dawlkhatna ah akihong ahi Kanbawza Mini Bank sungah zanni (Tuesday) nitaklam 3pm hunpawl in damiah alut ahihi. Damiah tepen mi 4 pha uh a, Motorycle lukhu akhusa in Bank sungah lut uh cihi.\nMyitkyina Police khat ii genkhiatna ah damiah ataihpen mi 4 pha uh a, sum akigawm in Thein 920 puakhia uhhi. Tuciangciang akiman kuamah omnailo hi ci’n nitaklam 5:20pm hunin genkhia hi.\nZanni nitaklam Bank aki khakkhitzawh nai 3 khitdeuh in damiah mi 4 te thakhatthu in Kanbawza Bank sungah lutsuk uh a, apuak uh thautawh Bank sungah nasemte ngimpah uhhi. Tuakhit ciangin Bank sungpan in sum akigawm in Thein 920 puakhia in, taimang vingveng uhhi ci’n Kanbawza Bank paninzong Statement khahkhia uhhi.\nHih damiah lutvaitawh kisai in Kanbawza Bank panin thunei te’n Myitkyina khuasung Police Station ah Report bawlpah uhhi.\nMyitkyina khuasungmi amukha pawlkhat te genna ah Motorcycle lukhu khusa in mi 4 Bank sungah lut uh a, temta leh thautawh Bank sungah nasemte ngimpah uhhi. Bank nasem pawlkhat in akhamsawm uhhangin damiah te’n satsukziau uh a, Phone leh CCTV tezong suksiatsak uhhi ci’n genkhia hi.\nTua damiah lutna KBZ Mini Bank aphual ah a encian in apai Kachin State palik ulian Zaw Khin Aung kici in agenna ah tulaitak pen athu aki kanciansan laitak hi a, bangmah akician in genkhiattheih omnailo hi ci’n nitaklam 5pm pawlin genkhia hi.\nHih Kanbawza Bank damiah lutvai tawh kisai in khuasung lamzikpi pawlkhat palik te’n khakcip uh a, Checking pawlkhat pawl uhhi.\nMore: Kawlgam ah KBZ Bank pan sumguksawm khat kiman\nAbeisa 2017 October khasung inzong Tanintharyi Region aom Myeik khuasung ah akihong Kanbawza Mini Bank ah pasal khatin thautawh damiah taihin sum honkhat puakhia ngeihi. Tuapa zong damiah ataih laitak in Motorcycle lukhu khusa in Kanbawza Bank sungah alut ahihi. Sawltak #zomidaily\nPrevious: Counselling, Mentoring or Coaching koi hi zaw?\nNext: Tedim Municipal: Et-teh Huai Momno veng


url: =Zomi Hih A Angtanhuaina ~ Hau Za Cin :: ZOMI DAILY\nposted on 18 April 2016 at 7:00 am UTC+9:30 Lomkholna: Article, Hauzacin\nTua sungteng Malaysia khuapi ah thupiang hangin Zomi bup kilinglawng in i omlaitak – kidahpih, kithuakpih, kiphawk khiukheu cih bangin i om ciang Zomi hih khak pen hamphathuai, angtanhuai, nop, thupha hi ciin ka ommun panin ka ngaihsunsun hi. A noplo penpen hun ah Zomi zia leh tong taktak kilang zel ahih manin tutung zong Zomi hih a nop mahmah hun khat hong hikik hi ciin ka ciamteh hi.\nDahna kahna tuahsiatna taktak i tuak ciang kuamah kiko manlo, kikonlawh manlo, kizasak manlo ahih manin veng leh pam pan thu leh a za masasa in mipi tungah ko in makaite tungah ko in a kisam bangin makaite in vai hong hawm in nasep dan ding, mabun dan ding hong ngaihsun uh a, nungak tangval nupi papi a hithei khempeuh in eima hihtheihna ciat pan i sem ciat hi. Tua pen “pankhawm hatna hi” cih leitung ngeina sungah a omsa Zomi te in zong limci takin a kizang ahi hi. Manpha a, dahna kahna tuahsiatna hun ah a tuakte noptuamna pia in ei a mipite zong i hihtheih bangbang i hihpihna panin i lungnuam hi.\nMineu pen, mizawng daipam leh meigong tagahte in zong ‘Zomi ka hih angtang ing’ acih theihna minam Zomi pen minam hampha ahi hi. Zomi khempeuh leh mipite hangin kuamah in kei daipam ing, kuamah tawh kikim keng ci lo in, hong bawl Pasian leh mipihte vangin kiniamkoihlo in a om thei hi. Pasian in Zomi bup a kisamzaw te a domsang ding, a sangkhai ding leh a lamto dingin hong koih hi cih mipi in zong kitel mahmah ahih manin eima septheih ciat ah ki mabung ahi hi. Kei ka kihelkei kha ding, kei seploh in zong midangin sem veve ding ahih manin kei manphat laiin kei zong ka kihel ding hi cih ‘picing lungsim’ mipi tungah kinei ciat hi. Tua bek hilo, kei zong nikhat ni ciang hih bang a tuak thei hi ing cih pen mihing ngeina leh ngaihsutna theihna khuak ciim neite in tel mahmah uh hi.\nA hau, a lian leh angsung hamphatna ding ciang bek a ngaihsun mimal in bel hih bang tuahsiat tuak hun, haksat hun leh dahna kahna hunte ah meetna ngah ding omlo, gimna leh nasep tam bek hi cih tel mahmah uh ahih manin ‘kitheihmawhbawl’ lel uh hi. Piangsakpa a phawk, piansakte a it, amah leh a minam a it leh mihing khempeuh i tenna leitung hi a, suangtum leh suangsi bangin a ki-nang tuah, a kingaam liliai mite hilel hang cih a tel mahmahte in bel nusiat bawl dingin ngaihsun theilo ding uh hi cih kitel hi.\nItna nei mi na hi hiam cih a kitel mahmah hun pen it huailo, ngaihhuailo penpente tawh a kituah ciang, tua bang hun sungah na lut khak ciang ahi hi. Pawi bawlna leh nopbawlna hunte ah kam dimdimin awng buabua napi sep leh bawl hun ciang sikha banga muhzawhloh a kiselmang mite lungsim pen khuavak bangin kitel sitset a, numei naupang in zong tel mahmah uh hi.\nZomi sungah tua bang omlo in mikim khantohna ding a nasep maban lianpi i neih laitak in a bah khat leh nih a om ciang zong a kidawn, a kitawsawn minam te ihih manin Zomi hih nuam mahmah hi.\nZomi hih a nop mahmah hun pen a nei a haute bek kipahtawi, kithupisak hilo a – a cimawh pen a bah pen in zong “Zomi hih angtang buang si’ng” a cih theih hun, kuamah in ka mipihte in hong phawk kei si e a cih theihloh hun a tun ciang ahi hi.\nLian Do Thang Ho “taangtang phelhawm” zaha ki it Zomi namte ihi hi. Pu Naulakte bek a ki it cihna hilo in Zomi te ki itna a lak uh hizaw hi.\nA lian a lal a thupite i pahtawi laitak in a niam a khangto a dah a kap a nuainungzawte kinusia lo in kidomsang liailiai zel ni.\nTopa in Zomite thupha tampi hong pia khin hi, tampi mah hong pia laita hen.\nPrevious: Tulaai Leitung Thuthang Tuamtuam updates April 16,2016\nNext: Thaikapna (Lotto) leh Tapidaw te ~ John T Hum


url: =Bahrain kumpi in 2014 in Police thum thatte Fire Squad te kaplumsak ~ TK Lian :: ZOMI DAILY\nBahrain kumpi in 2014 in Police thum thatte Fire Squad te kaplumsak ~ TK Lian\nposted on 17 January 2017 at 12:26 am UTC+9:30 Lomkholna: News, Thangkhanlian, World\nJan. 16, 2017: Bahrain kumpi in March 2014 in bomb zangin police thum thatte tungah sih dan (death sentence) a piak mi thumte – Abbas al-Samea (kum 27), Sami Mushaima (kum 42) leh Ali al-Singace (kum 21) zan in firing squad-te kaplumsak ta hi ci-in BNA state news agency in pulak hi. March 2014 in police thum kithatte lakah United Arab Emitates gam police ulian (Emirati officer) khat kihel hi ci-in thukhen banga nasem (prosecutors) ten ci uh hi. Abbas al-Samea, Sami Mushaima leh Ali al-Singace tungah sih dan kipia pen thukhenna zum in a maapsak loh (upheld) manin a kikaplum ahi uh hi.\nHih mi thumte pen Gulf Kumpi gam Bahrain ah kum 6 sungin firing squad ten a kaplup masakna hi ci-in London pansan human rights group Reprieve in ci a, a mawhpaihna thu zong pulak hi. Hih mi thumte kikaplupna hangin rights activists-te thangpai mahmah uh a, zan pen dahni – “black day” hi ci uh a, social media tuamtuam ah policete leh lungphona neite kinawkna maante tuangsak uh hi. “Hih pen Bahrain khangthu leh tangthu adingin black day hi a, Bahrain kumpi in a lipkhaphuai thukham palsat hi,” ci-in Bahrain Institute for Rights and Democracy activist Sayed Ahmed Alwadaei in ci hi.\nAmnesty International in hih mi thumte tungah thuman tak-a thukhenna kipia lo a, thonginn sungah gawtna leh bawlsiatna (tortured) a thuak khit nungun kumpi in that lai hi ci hi. Ahih hangin Bahrain kumpi in amaute kibawlsia lo hi ci-in Amnesty-te’ ngawhna nial hi.\nBahrain kumpi pen ISte sum tawh a huh bek hi loin Shia Muslim rebels-te tungah galvan pia uh a, tua a galvan piak uh Shia rebels ten galkapte mun tuamtuam ah bomb tawh suam uh ahih manin hih bangin mi thum Bahrain kumpi in a thahna hangin a kipawlpih Saudi Arabia leh Bahrain kumpi langpang Iran tawh a kitanauna nakpi takin siasak ding hi kici hi. Bahrain gam pen Shia Muslimte tamna hi a, Iran kumpi in Bahrain kumpi nakpi takin a langpang hangin Bahrain gam-a opposition party-te dinna ka thukimpih hangun kizopna nei lo hi ung ci hi. “Bahrain kumpi in buaina pen kilemna tawh thukimna tawh vengsak ding a deih loh zia a gamtatna panin lak khia hi,” ci-in Iran foreign ministry spokesman Bahram Qasemi in ci hi.\n2011 March in Bahrain gamah mipi lungphona a om hi. March 2014 in police thumte bomb zangin a kisuamlupna hangin mi 10 in mawhsakna thuak uh a, nung kal Monday in Bahraini high court in Abbas al-Samea, Sami Mushaima leh Ali al-Singace tungah sih dan kipia pen a maapsak nuam loh manin zan in kikaplum uh hi.\nA dang sagihte dam sung thong kia dingin Bahraini high court in dan pia hi. Police suamna-a a site lak-a kihel Emirati officer kicipa pen March 2011 in mipi ten lungphona a neih lai un lungphona neite bengdai dingin Saudi makaih Gulf force kici galkap kisawlte lak-a kihel ahi hi. Bahrain gammi ten a kumpi uh pen sepna (jobs), inn leh lo leh gamvai lamsang ah gammite deidantuam hi ci-in ngawh in lungphona a neih uh ahi hi.\nSource: News agencies/ Thang Khan Lian\nPrevious: India gamah gunkuang tuahsiatna hangin mi 24 sita ~ TK Lian\nNext: Nigeria leilu lamah Suicide Bomb puak ~ TK Lian\nKuate’n Laisiangtho simding ~ Pau Tun Thang\nTukhang khangnote’ khan ~ Dr. Pau Khan En\nTangval ki phasak khat tangthu ~ Thawn Tuang\nMalaysia thongsung aom Kawlgam mite Kanbawza Bank te’n ciahpihding\nKuala Lumpur, Pudu vengsung ah Operasi lut in mi 40 val kiman, Myanmar 12 kihel


url: =Leitung gamvai khuahun koi ah ~ Bob Tuangpi :: ZOMI DAILY\nposted on 5 October 2019 at 9:18 am Lomkholna: Article, BobTuangpi, Politics\nLeitung galpi nihna 1945 kum teh gal hong veng a, tua hun pan kipan leitung gamliante in leitung gamvai ki-ukna thak (The Liberal World Order) cih tawh hong makaih uhhi. Tua hun pek pan gam tuamtuamte in mipi deihna tawh ki-ukna (Democracy) tawh hong kimaikaih uh aa lamzang mahmah uhhi. Gamvai pilna akiva Immanuel Kant in “Democracy gamkhat leh gamkhat kigalneih ngeilo hi” cih athuthuuk muh agenkhiat mah bangin Democracy gamte kitalsikna omlo ban ah leitung ah kilemna leh daihna hong omto zawdeuh pah hi.\nMipi thuneihna ki-ukna (Democracy) ih cih tak ciangin tua sung ah peello akihel gambup ah thukhun kizahtakna (rule of law), gambup thuneihnapi pen gamsung mipitung pan hong pai hi cih ngaihsut zahtakna, gamsung mite mihing hihna satanh ahuu ding thukhunte kizatna (human rights/citizen rights protection) gammi khat ciat in gam uk ding makaite teel theihna (right to vote/right to elect), gammi hihna tawh teelcing hih theihna (right to be elected), gambup ki-ukna thumungpi thumte atuamtek suaktatak kizatna (separation of power), gambup phualpi thuneihna ciangtanin gamkee tuamtuamte tawh thuneihna hawmna (division of power/power sharing), suaktatak sumlei sumzuakna (free market economy) leh gammite in neih leh lamh neihtheihna (property rights) cih bang thute ultungsakin leitung galpi nihna khit teh England leh America gamte in makaih aa leitung danthak (the liberal world order) tawh leitungbuppi hong kipeipih uhhi.\nTua leitung danthak atawsawn dingin leitungbup kipawlna tuamtuam ahi United Nations Organization (UNO), leitung sumlei sumzuakna lapsang nang leitungbup sumkholna phualpi (World Bank), leitungbup gam tuamtuam van kizuaktuah aa summan kepbitna ding phualpi (International Monetary Fund) leh leitung gambup sumbawl kipawlna phualpi (World Trade Organization) cihte hong phuankhia uhhi. Tua bang leitung Democracy gamlianpite in nasiatak pan hong laak uh ciang’n 1989 tak teh Democracy ii kidempih agalpi Soviet Union leitang hong kidenna’n tua hun pan leitung gamliante suah leh tum lungsim kigaldona (cold war) hong bei-in Democracy gamte’ ngimna tup leh sawmte hong lamzang mahmah hi.\nTua bang kawmkal ah leitungbup in 2008 kum teh sumlei sumzuakna ah dongtuahna lianpi (great recession) akituah khit kum zalam 21st century kipat phet in Democracy ki-ukna tawtolh hong kipan pah aa tua hun pan kipan tuni ciang minam aangsung khualna (national interest) leh mimal makai khat makaihna tung ah kingakna (populism) in nitumna gamte ban ah nisuahna gamte ah munluah hong kipan pahlian hi. Tua bang ziakin leitung luanzia danthak (the liberal world order) in koilam manawh ding hiam cih akician thu omnawnlo hi.\nLeitung gamlian tuamtuamte in amau’ minam leh gam aangsung khual nading ultunsakna (nationalism) hong kipan khia uhhi. Tuni leuleu ciangin leitung ii etteh leh zahtak pen leitung ah Democracy ki-ukna lawmcing pen USA gam nangawn ah USA gam bek mah masak ding (First American Policy) tawh President Donald Trump hun teh amau’gam ading aangsung khual masakna hong ultungsak pha mahmah uhhi.\nTua bang leitung gamkhat ciat in aangsung khualna (national interest & national security) ultungsakna hangin gamkhat leh gamkhat galvai leh sumlei sumzuakna ah kidemna hong khauhpai tetek hi. Tukum sung USA gam bang in galvai ading asumzat uh pen US$716 billion zeek uh aa, hong tung ding 2020 ciangin US$ 750 billion zeek ding geelna nei uhhi. Tua mah bangin Sengam/China in zongh kumsimin galvai ah asumzeek uh khanto tetek uhhi.\nTua kawmkal ah Europe gam (28) kipawlna ahi European Union te zongh sumlei sumzuakna ah tuantual/kiamlam manawh tetek ban ah leitung gam tuamtuam pan galtai/gambeelte kimhawm ding vai tawh kisai naakbuai pha mahmah uh aa, agamsung ciat uh galtai gambeel/refugees laak leh laakloh ding vai aciang aciang ah songeingai uhhi.\nTua bek thamlo leitungbup a ut bang ahei hialhial tuma kum khang tampitak ka gam vuah nitum ngeilo aci pheupheu ngei England gam in nungkik ding lah haksa,mainawt ding lah haksa alungziinhuai gamsung buaina tampi atuah laitak hi. European Union gam (28) kipawlna pan pusuak ding maw, omsuak ding cih alangnihtuak sialkhau kisuh cihtak akisuhlaitak uhhi. Tua kawmkal nangawn ah United Kingdom pan inntuan nuam Scotland leh N.Ireland cihte hong phul seuhseuh lai uhhi.\nTua ban ah tulaitak leh mailam leitung sumlei sumzuakna leh galvai ah hong madawk ding kiciamteh BRICS gamte (Brazil, Russia, India, China, South Africa) in zongh ukna kimakaihna kibanglo leitung gam tuamtuamte nasem khawmin kitawsawn ding cih tawh hong kinaakpat mahmah uhhi.\nHih bilbialte’ kawmkal ah leitungbup in atuahkhak ahih leh leitung khuahun siatlam amanawhna (climate change/global warming), gamliante galvai kidemna, sumlei sumzuakna ah kigaldona (trade war), leitungah nuclear galvan khiap ding vai, mihing bawl ahilo dongtuahna (natural disaster) leh huihlak pan galvai sumbawlvai kidona ( cyber attack) cih leitung buainate’hangin leitung gamlian makaite (G7 – USA, England, Japan, Italy, Germany, Canada, France), UNO, EU gamte, BRICS cihte alungkham mahmah laitak uh ahihi.\nHih bang dan buaina teng in atuah laitakin mailam leitung khuahun kikhelna danthak (the liberal world order) pawlte’ mungtup leitungbup mihing hihna siksan leh leitung gammi hihang cih ngaihsutna (global citizen) in koiciang hong tunpih in tualo adang ei minam leh gam aangsungkhualna ciat masak ding cih ngaihsutna koi pen in leitung mailam hong makaih ding cih kuamah in akician agenthei tuan kei aa, hun in thu hong gen ding kingak tek ahihi.\nTua hi a, leitung minam khat in Zomi te hong bawl gam leh lei hong pia Vanglian Pasian mitsuan kawmin hih leitung khuahun kikhelna tuihual ah akibual eite in zong leitung minam dang/gam tuamtuamte in aminam leh gam uh mailam ading aangsung khualin akithawi kigin mahmah laitak uh en zongh ih minam aangsung ih khuall hong kul petmah ta hi. Agelh :Bob Tuangpi/ Refs: Global Affairs, Wikipedia\nPrevious: A lamdang le a etteh tak innkuan (1) ~ Lian Tuang\nNext: ZAM Thupuak :: 05 Oct 19 (Pilvang takin omsawm ni)


url: =MAW NEI TE JESU’N SAANG (IT) HI | Siyin Chin Baptist Church\nLaithiangtho sim na\n1 John 9:9-10\nTHU PAT NA\nPil na sin ih sin ciang, Tan 10 on tu le degree kha peu ma ih nga tu sia a thu bel khat ah ih ngaisut ahi hi. Hiak US ngam bang ci leang 12 grade on tu le degree khat nga tu sia a thupi mama a man nei mama khat ma ahi hi. A hi hang ta bang ah pil na ih nga thei na tu in ih tup na a hi tan 10 or 12 grade ih on na tu sia pre class pa ki pan in,tan khat zawk ciang tan khat sik to ciuteu ciang ki nga ki zo thei pheang hi. US ngam ah inn a sak te lep sa pua sa teng thua to vazing ah inn sak sia ol sak peu ma hi ki ci hi. A hi zong inn khat a sak ciang a foundation teng ah hun tam bel a piak kul veve hi.\nTu ni ei USSBC zong tha nga bang ki pha pheang ah ih basic, ih foundation sia thu pi bel hi ci in ih mu thei hi. Nau sen bang ih ki tuat leang tha luk a pha pheang nau sen ki hi lai hi. Tua hu in tu ni ka thu son tu sia sia, thu um mi khat a tu a thupi bel le a ki sam bel thu ahi hi. Tua a hi kom Jesu foungdation ah nei ah Jesu tung a ki nga, a ki sa pawlpi thu um te khat sim ih hi na tu Topa na thupha hong pia tek ta hen.\nMAW NA LEH KHIAL NA\nIh pu ih pa te na maw na le khial na ci in khat le khat tung a hi zong Pathian tung a hi zong kam zak nana nei hi. T a sia sia tu ni in ei thu um te a tu in maw na le khial na ci in ih khen hi. Maw na sia ih pu ih pa le ih pu pi Adam tung pan ah ih lua suk maw na sia hi ah khial na ih ci sia ni sim ih sep thak khial na te sia khial na ci in kikhen hi. Ih lua suk maw na sia tu ma kum 2000lai in Jesu in thinglamte tung ah hong thuak sak na hang in tua maw na pan in hong ngum zo hi. Ta sia sia mihing te a tu in ih foundation ih inn tawdap hi ci sia a thu pi bel le ih up na laingil ahi hi. Tua ahi kom ih luasuk maw na sia ih tu ih ta te tung ah a thet nawn ngawl na tu in ei te theam po ih ih vaaipuak hi ci sia ih ma ngil bua tu hi. Ei ma tek mama zong hi maw na sung pan a h ki suak ta zo ah, tua lungdam na thu a phuang, a thang sak tu in pawlpi ki phut hi ci sia a thu pi bel ih vaipuak ahi hi.( Tu ma khang li lai khawng ka pu te khat na pu Sum Niang te sung panpi Vum Cinn sia a bat in na la ci thu ka sua pui te pawl khat in a heak ciang, ih cidam thei ngawl na, ih khan thi thei na sia ih pi man ih piak ngawl lai hang ah thu pha ki saang ngawl hi ci-in 1993 kum in khui khat taw na kuan aa, tua hun lainah man ah a nget Rupees sawmli pia kik in thupha a na ngen uh hi. Pu te zong in vok khat hong ngaw kik aa, bek dom ngawl hi pi man ah nong piak Rupees sawm li zong na thu pha nga na tu in zangh ta vun ci in hong pia kik hi. Tua ni pan ki pan tua thu hu hau in ko ma unau khawng sia pu te ih pi man ah piak ngawl na vanngit pa ka suak ta uh hi.)\nTa sia bang ma tu ni ih pu Adam tung pa ih lua suk maw na amai na tu in Pa tung ah maw mai na ih ngen ngei ziam? 1John 1:9 na sung ah,” Ih maw na te Pathian tung ah ih pu laak le ama sia akam ciamte keam tu a, thumann thutangte vawt a hi kom ih maw na te hong mai sak tu a, ih ngam tat khial na theampo pan hong thian sua tu hi.” ci in ih mu thei hi.\nTu ni mihing tam mama na ih maw na seal nuam ah ki thi pui nuam zaw ki tam mama hi. Tu in ih maw na ih phuang ah a hi le a tawntung ah tu ki khomsuan tu a, tu ni ih maw na te ih pu laak bua le ih maw na te a tawntung hell sung ah ih tum tu hi. Ei mihing te in maw na le khial na sia a no le a lian ih khen hi. A hi hang Pathian mu na ah mihing theampo sia maw nei ki hi siat ah mi hing te phat na in puan sia bulomtangh bang hi bek hi hong ci hi.(Isaiah 64:6)\nMihing te ih sep thak maw na te bek hi ngawl ih sep tu Topa thu piak, pawlpi thu piak te ih sep ngawl zong khial na ma hi veve hi. Lathiangtho taw a ki le bul ih ngam tat na theampo zong ih khial na te vive hi siat hi.\nPATHIAN NI HONG NAI MAMA ZO\nAmerica Mary land ah kum 100 sung zin a ling gnei ngawl na mun ah zin hong ling aa, Haricane ih a nawk ngei ngawl na mun tu kum in hong nawk hi. Pathian thu son min thang khat in tu kum 2011 kum( Ih sua kum le ih kum pha za ngawm leang 11 bebek a suak kum) May tha 21 ni Topa Jesu hong tuak suk tu hi a ci hi mihing tam mama linglawng uh hi. Tu laleau ciang October tha 21 ni ciang hi tu hi ci leleau hi. Tua a hi kom tu ni ih maw na te pulaak ah ngup na ih nga tu Topa tung ah ih maw na te pulaak tawng.\nLuke 16:19 sim suk inna hi leang Lazarus le Sumhaupa thu ih mu thei hi. Lazarus a mei ma taw sabual tung pan an neng taak ui taw ki tu hi. Sumhaupa ahi le an kham phitphet tawn tung hi tuak hi. Lazarus thiaa Sumhaupa zong thi hi ci LTT sung ah ki at hi. Lazarus sia ngil kial a thi zong hi thei tu aa, Sumhaupa sia an kham lei ah thi zong hi thei phial tu hi. Lazarus sia Abraham kaang sung ah poai an ne in om aa, Sumhaupa sia Hell sung ah sa sa lei a hi kom, tui mal khat ngen hi. Hai khat ngen ngam ngawl hi. Abraham in suak thei nawn ngawl hi a ci ciang tua a hi le ka suapuite nga om lai hi. Lazarus pai sak in na son sak in a ci ciang Abraham in,” Na suapui te Moses le kamsaang te thu hi na ngai ta hen’ na ci san hi. Tua bek hi ngawl in 31 na sung ah,” A ma te in moses le kamsaang te thu a ngai nuam buauh le mithisa khat hong thaw kik hial hang in a um tuan bua tu hi” ci hi. Tu ni hi thu kong son na in Pathian hong sawl na hi aa tu ni ei te maw mai na le khial mai na ih ngen bua ah hi le a hun a bo ciang a ni hong thet ciang ki hai lein tha tu hi ci sia ih phaw tek tu ka dei na ahi hi.\nTua a hi kom tu ni pan ki pan Pathian sia ki theam thei ngawl ah ih maw na le ih khial na te hong mu sinsen a hi man a hun lam in maw mai na le khial mai na ngen tawng. Ei mi hing te na mihing pha te bek ki thu pi sak hi ka le ih biak Topa in mimawte saang(it) pa a hi hi. Mihing a ki nial nam te( Outcasts) te it aa a ma a zuan maw mai na a ngen theampo maw mai hong pia tu in kinging sa in om tawntung hi ci sia ih ma ngil bua tu aa, a ma ngam zai na tu in khatsim khat sim in Topa tung ah ki-ap tawng.\nTopa na hi lai a sim theampo thu pha hong pia ta hen.\n« Pawlpi aading aa Pasian Deihna\nUSSBC Columbia Veang Choir »


url: =Zomi & Zogam Development (Part One) - Laibu Saal\nHome > Draft - Zomi eLibrary > Zomi & Zogam Development (Part One)\nZomi & Zogam Development (Part One)\nIntroduction: Zomi & Zogam khantohna ding tawh kisai mikimin deihciat ding leh deihsak ciat dingin ih ki lamen hi. Pasian leh hong uk kumpite in zong khantohna ding vaihawmin ma laden hi. Ih kisapte pen eimau khua aiding bek ngaihsutna tawh kingen hi. Budget tampi ih ngahnop hangin mi tampi hamphatpih ding akizom diudeu lampite, ahihkeileh vaipuakte ngetna lamsang ah ngaihsutna saupi kisam cih phawkciat ding ahihi. Democracy hunpi sungah lutkhin ta ihihmanin lungsim tawng ah pua venvan nawnlo-in suakta takin lungsim ngaihsutnate sunkhiat hun hong tungta a, Hlutdaw palaite-in tuate hong gensakna dingin Gambup $umpi pan khasum tampi tak kipiata cih theiciat hi hang.\n1. Bridge to Bridge Roads: Zomi & Zogam khantohtheihna dingin kikawmna lampi thupi masa pen hi. Eimau ciatin zong kikawmna lampi akisapziate a phulkhakim dingin kong lamen hi. AD.2000 kum pan Zogam sungah Gospel pai kawikawi khat ka hihmanin khua tampi ah khe tawh ka pai a, Cycle hun hong tunciangin lampi kisapna thupi semsem tawh kibang kasa hi. 2014 Tedim GZA II khitciang Census madeuhin Tuithang Lei tawnin ZBCM Mission Director Sia Suan Khen Kap tawh Gawsing dong Cycle zangin ka pai uh-a, Mualnuam ah kilekkik in Laitui ah tua pan Mansuang Lei tawn in 11:30PM in Tedim ka tungkik uhi. Lampi om hizen leh Lunmual paisuak vatna ding thukin message om a, ahizongin lampi haksatna tawh kipaipah theilo hi. Banghanghiam cihleh Tuithang lei panin Laitui lei kizopna lampi aomnailoh mahbangin, Laitui lei panin Kaptel lei ah paiphei ziau theihna ding lampi om ngeilo, kigeel ngei nailo lai zen hi. Hih bangin Zogam kikawmna omleh a hunlapin kipai thei ding cih ka tuahkhak thu in pilna hong guan ahihi. Nopna-dahna vaikin khatpeuhah lampi thupi diak tawh kibang sese hi.\n2. Tedim Area Ring Road: Zomi & Zogam Development Part One, Step 1 a'dingin a thupi masa khat in Tedim Area Ring Road kisapna kikumkhawm masa dih ni. Tedim pen Zomibup Khuapi ahihna GZA II, Tedim ah 2014 in kipulak zihziah hi. Tu-in Gamsung Kumpi makaite, NGO, INGO'te hitaleh, Minam, Gam, Biakna Makaite hitaleng khantohna ding bangteng ihgeelkhin takpi uh hiam, …? Geelna thupi masa aa, tua geelnate Kumpi tungah akingeen thei ding teng pen Hluttaw khawng ah nget ding pawl omding a, pawlkhat pen NGO leh INGO tawh kop in sepzawh ding pawl om maithei tak hi. Zomi leh Zogam khantohna ding deih takpi, adeihsak takpite-in Tedim Area Ring Road vai thupi ngaihsut ding ahi hi. Sum lametna bek tawh a kineihkhem makaite in hih bang pawl thupi salo mah leh Zomi & Zogam khantohna ding adeihsak takpi Makai hong pianglai ding pawl in "Sep-le-bawl, Tup-le-ngiim sungah hong hel masa ciat tek ta un."\n4. Khuapi ih suahnop takpi leh khuakee tampi nei masa takpi ni. Tedim Khuapi in DC ngah ding cih thuging hong omciangin mipite lungsim pen "Van aa khai bang!" liangin ki nuamlua mahmah kawmkaal ah DC hong kipiakloh kikciangin ki khasia mahmah leuleu ngeiliangzen hi. Tua tawh kisai mipi deihna a omhangin septheihna nei pen mimal 2 leh thum khawng hilel mawk hi. Kee neihsawm masa ni. Baalpi mah bangin kee tampi neih ding akisam masa khat ahihi. Bangbang hitaseleh DC tawh kituak ding khop, DC Zumpi phuhloh phamawhzah dingin hong kipuah mawk leh lampi, lamlian, lamneu, kongzingte, zunbukte …etc, tungtawnin mailam ah Zogam makaite in hong dong niloh nawnloliangin DC hong piaknop zungzung ding khop ahihding makai thak pawlin hanciam khawmin DC hong geelciat ta un.\n3. Tedim Road: The 1st International Seminar on Translation for the Development of Zomi Language & Literature Society pan sapna tawh 2014 November in Tedim Road zuito in Lamka Khuapi ah Tedim Khuapi taangmi in va kihelthei-in Zomi, Zogam & Common Zolai vai tawh kisai thusunna Zomi Research & Media panin va neithei ing. Tua tungtaangin ciah-le-kuan cycle hawl in Tedim Road dungzui ka hihmanin thu tampi mah ka ngaihsun kha man leuleu zel hi.\n4. Village to Village Ring Roads: Zogam khua kisatziate ih-etciangin mualkawm, Guamkawm teng beel in kiteeng masa ngei ahihmanin khua taanzau sing- seng tamlo-in kikawmna lampite haksathei mahmah hi. Ahizongin khangthak hun ah lampi thak zondaan kalthak suan hunta hi. Tuabang siamna nei, mailam saupi khualna tawh khuadangte nawk-in lampi zongthei, budget ngetsiamte maban ah mavanna thak omding hi. Zogam Lambupa Pu Vum Nang, ZRDP malakna tawh khua kizopna lampite kizom diudeu-in hong kibawlciangin khualzinna mazangin hun tomno sungin ih tunnopna mun kitai vingveng thei a, pahtak huai mahmah hi. Ama' mai aa Zogam lambu masapa Pu Kham Za Kap hanciamna tawh khua tampi mahin apheideuhin lampi kitawn a, "Zogam Tualsuak Lambute zahtakna ih pia hi."\n1. Teekzang/Vialcian: Tuciangciang guundung ah a teengsuak kinken zo pen Tedim leh Tonzang gamgi aa Teekzang leh Vialcian khua bek ahih hang, hunkhat ciangin guundung khempeuh pen Inn mun asuah hun om ding a, pawlkhat in Dolsing leh Singkung manpha tampi ciing ding uhi.\nConclusion: Zomi & Zogam Development deih in khangto nuamlua ihihmanin eimau' munsan ciat ah hong sukha geihgeih aomleh kimaai sak ciat ding hong ngen masa ing. Kuamah kawktuam in kimawhsaknopna hilo, kigensiatnopna tawh kigelh hilo hi. $umhau Zomi tampi takin Kalaymyo, Yangon, Mandalay leh gamdangte ah sumngahna hoih tampi vaneithei uh-a, lungdamhuai mahmah hi. Gentehna: Zingsang khat sialsial in Bazaar paiman zong ci-ngamkhang ee, naupangte adingin Moh leh naupang deihtheih tuamtuam aleisakna uh Zogam ah akizeek hibek leh zong tua $um teng kilehkawikawi in gam sung sumzeekna, sumngahna, bank balance, sumpi, sumkholna tamsak ding thu hi. Pasian in thupha hong piaksak leh khantohna tampi a semkhiazo suakthei ding dinmun hi. Ahizongin tua $um khempeuh pen lawmte gam leitang tungah kizeek miahmiah den ahihmanin Yangon Mandalay Kalaymyo pen Kha 4 hal bang bekin pai lehang na khangto manzel aive, tua pen eimau' aa tengmah a kizekzekciangin a khangto kicithei veve lel hi.\nContact: Joshua Thang, Th.M (+95) 0936491305\nDraft - Zomi eLibrary\nItem Reviewed: Zomi & Zogam Development (Part One) Description: Rating: 5 Reviewed By: Cinpu Zomi


url: =ZAWNG NAPI, A HAU INNKUAN – FGA Tulsa\nZAWNG NAPI, A HAU INNKUAN\nJanuary 27, 2019 Comments Off on ZAWNG NAPI, A HAU INNKUAN Zokam FGAIM\nKum 1946 Easter Sunday pen manghilh ngei nawn keining. Kum 14 ka pha a, ka nau nu Ocy kum 12 hi in, ka u Darlene 16 pha hi. Ka nu leh ko unau teng thum inn ah ka teng uh a, a\nbeisa kum 5 hun in ka pa in ko unau 7 leh ka nu hong nusia hi.\nKum 1946 in ka u numeite in pasal nei khin uh a, ka sanggam pasalte in zong ka inn uh nusia in mun dangah om uh hi. Easter Sunday a tunma kha in ka Pastor un, Easter Sundayciang mi zawngte huhna ding kikaikhawm ding ahih manin, kua-mapeuh kiging khol dingin hong vaikhak hi.\nKikhawm ka ciah uh ciangin bangci sum nei ding cih kagen khawm uh a, Alu tampi lei a khakhat sung tua heng lengciin ka khensat uh hi. Tua in ka meh neng leina ding uh pan sum Dollar 20 khawng mizawngte huhna ka pe thei ding uh hi. Electric lights a tam thei bang pen off in, radio zong ngai kei le ung,electric bill pan zong sum kikhawl thei ding hi. Ka u Darlene inmi inn hah siang in kithalawh thei a, kei leh ka nau in mi naucing in ka kithalawh uh a, Dollar 20 kim bang ka ngah thei uhhi. Tua hun sung pen ka damsung a nuam ka sak penpen hun hi.\nNisim in ka sum muh sa uh ka sim zel uh a, zan ciang light tamzaw off zel ka hih manun khawzing nuaiah tukhawm in, mi haksa innkuan, pawlpi ten huhna sum a piak uh ciang a lungdamdan ding khawng uh ka gen khawm zel uh hi. Ka pawlpi uh member 80 khawng ka pha uh a, tua teng in sum a piak khop uh pentam mahmah ding cih ka tel mahmah hi. Nipi ni simin Pastor incimawh huhna ding vai hong zasak den hi.\nTua nitak ka lawp dan uh bangmah tawh teh theih dingbang hilo a, zong ka ihmu thei kei uh hi. Cimawh huhna dingDollar 70 tak nei ka hih manun, puan thak ka neih loh uh hanginphamawh sakna ka nei tuan kei hi.Kikhawp ding ka ngaklah lua uh a, Nipi ni hong tung a,tua ni guah hong zu lailai a, lukhu zong nei lo ka hih manunguahthuak sa in Biakinn ka tung uh hi. Sum ka piak khiat ding bekbek un lungsim luah hi. Khangno pawlkhatte in puan lui tengmah silh den ci a hong gen ka zak hangin phamawh ka sa vet keia, sum hizah piak ding ka neih manun hau ka kisa lua hi.\nHuhna sumte hong kaikhawm uh a, lungkim takin ka piauh a, lungsim takin ka kisathei mahmah hi. Ka ciah uh cianginzong lampi ah ka vek un la sa kawm in lungdam takin ka ciah uhhi. Tua nitak in Pawlpi Upa khat hong pai a, ka nu tawh inn pua ah a kiho khit ciang un lai-ip khat tawh ka nu hong lut kik a, asungah bang om hiam ci a ka dotna uh kam khat zong hongdawng loin lai-ip hong hawng a, cimawh huhna sum Dollar 20 lai thum, Dollasr 10 lai khat leh Dollar 1 lai sagih ana om hi.\nKa nu in lai-ip sungah koih kik a, gen ding thei lo kiho lo insawtpi ka om uh a, a hau mahmah a ka kingaihsutna lungsimkhempeuh zawng hi a kitheihna in hong khek pah lian hi.Niik leh puan, van ahi zongin ka neih sunsun uh a kisampeuhpeuh in ka zang uh a, midangte bangin na khempeuh akicing in ka neih loh lam ka thei a, ahizongin mi zawng banginka kingaihsun kha ngei kei hi.\nTua ni a kipan ka zawn dan uh ka phawk khia a, Pawlpi Upa in mi zawngte huhna sum hong pia ahih ciang koh zong azawng ka na hi gige uh hi. Mi zawng hih ka ut kei a, ka puan leh khedap te ka et ciangin lah lui in siaahih manin ka maizum thak kik a, mi khempeuh in mizawng ci in hong thei khin ding ahih manin Biakinn pai zong ka ut nawn kei hi.\nSanginn lam ka ngaihsut ciangin tan 8 ah khatnaka hi a, tan 9 ka sin ta a, ka lawmte in ka zawnna uh hong thei hileh zumhuai lua ding a, khua zong heek ngam lo ding ka hih manin Sang khawl ding bang ka ngaihsun liang hi.\nDai dide in sawtpi ka tu uh a khua hong zing in lupna lam zuan kik in kuamah ka kiho ngei kei uh hi. Sangkah in ciah kik in bangmah gen loin nipi kal khat sung bang tuaci ka om uh hi.Nino ni hong tun ciang ka nu in huhna sum te bangci zat dinghiam ci in hong dong hi. Mi zawng ten bangci sum zang uh hiam?ka thei kei uh a, mi zawng ka hih lam uh ka na theih ngeilohmanun tualam bangmah ngaihsutna ka nei kei hi.\nNipini hong tun ciangin kikhop ka ut kei uh a, ahizong kanu in kikhawm teitei dingin hong ci ahih manin ka pai uh a,lampi ah bangmah gen lo pau loin ka kizui uh hi.Biakinn ka tun uh ciangin Missionary speaker ka nei uh a,amah in Africa gama thu-um mite haksat dan khawng leh biakinn tung khuhna ding nei lo uh ahih manun sum Dollar 100 khawng kisam hi ci in hong gen hi. Tua ciangin thugen pa in”Hih mi haksate a huh thei ding, a kipiakhia thei i om hiam?”hong ci a, koh innkuan teng ki-en in kalkhat sunga a khat veinadingin ka nui uh hi.\nKanuinaipsungpanlai-iphonglakhiainkaupiaa,kau inkeihongpiainkenkanauOcykapesawna, kanauinvapiahi. Huhna sum kikaikhawmte a kisim ciangin sum 100 kiim hongcing ahih manin Missionary pa zong hong lawp mahmah a, hibang pawlpi neuah tam a ngah ding kilamen lo hi. “Na pawlpiun mi hau na nei uh hi” ci-in hong gen a, tua thu in nakpi takinhong lawng a, Dollar 100 pana 87 pen huhna ka ngah uh panaka piak uh ahi hi.\nMissionary in, ‘Pawlpi sungah mihau omi’ a cih pen koh innkuan hong genna hi cih ka thei a, tuani a kipan zawng ka kicingei nawn kei hi. Jesu ka neih manin mi hau ka hi cih ka kiphawktawntung hi.\n(Hih thu, “Old Easter Storyi” cih tangthu pana kitei sawm hi.Bangteng hil taleh, Jesu hangin mi hau hi in i kithei hiam ? Ed.)\nSource : Laitai March/2017


url: =ZOGAM.COM - I Biak Pasian\nI Biak Pasian\nI BIAK PASIAN (Matt 6:6-34)\n- Rev. Dr. J.M. Ngul Khan Pau, Columnist Zogam.com\nYangon panin Kalemyo lam zuanin April 21, 2015 ni-in ka lengto hi. Vanleng sungah Lai Siangtho ka sim, ka lungngaih dide lai-in Topa Pasian in Ama thu zangin hong hopih hi. Bang hang hiam cih leh, “Topa aw, na thumaan hi cih ka thei a, ka up loh hangin tangtung veve ding hi. Tua hangin na thu panin nong hilh nopte mu thei dingin ka mit hong honsak in,” ka ci hi. Ka simsim ngeina ahih hangin Topa in kei hong tel mahmah ahihna leh hong naih mahmah ahih lam ka muh nadingin Ama thu panin hong hopih hi.\nPhilip Yancey in The Jesus I Never Knew sunga a gelh bangin, Topa pen a thu in kithei a, ahih hangin amah tawh kikholhna taktak i tawm neih manin kha lamah kikeu hi. Topa ahihna bangin theician leng - bang zahtakin nuam ding hiam cih na ngaihsun ngei hiam? Leitung in hong zo khin zo lua ahih manin i lungsimah 'Pasian aw' kiza thei nawn loin, 'leitung aw' bekbek kiza ahih manin tua aw in hong uk hi. Na Khristian nuntakna ki-enpha lecin na lung a kim hiam? Midangte adingin thupha hi dingin Pasian in hong deih lai-in nang nuntakpih thukhun nei loin na om hiam?\nTunai in tangval khat in, “Pa Pau, ka sepna ah sum leh pai tam mahmah, tua bek lunggulh a kisem hileh lungkim takin sepmai ding hi. Ahi zongin ka nuntakna manpha takin zang nuam ka hih manin leh kum 70 khawng kong ka phak ciangin ka nunlui etkik ni ka neih ciangin kisikna ka neih loh nadingin ka nungta nuam hi,” hong ci ngeungau hi. Mihing Pasian tawh kizom dinga hong kibawl ahih manin tua kizopna i neih kei leh hawm kisakna tawh i kidim ding hi. Topa na thei taktak maw? Amah tawh na kihozawh a sawt zo hiam? Tua na nuntakna na ki-et ciangin na lungkimtakpi maw?\nTopa in Lai Siangtho panin Ama hihna taktak hong muhsak thu nam nga khawng kong gen nuam hi. I Pasian pen a nungta vaihawm leh tuni mahmah a zong hong kem Pasian hi. Tua ahih manin i phawk loh hangin Ama’n hong kem gige na hi hi. Tua nam gukte in:\n1. Pasian in mu hi: Topa Jesu in midangte huhna i piak ciangin mite muh theih dingin hih kei unla, kuama muh loh a na gamtatna uh a mu Pasian in note tungah thaman hong pia ding hi (Aneu 6). Tua mah bangin thungetna i neih ciangin mite muh dingin lampi kiang khawngah ngen loin kuama muh loh a i gamtatna a hong mu Pasian kiangah nget ding na ci hi (Aneu 6). Anntanna i neih ciangin mite muh ding ngaihsun loin kuama theih loh a hong mu Pasian tawh kizopna-a neih ding hi (Aneu 18). I gamtatna khempeuh hong mu Pasian ahih manin nisim i kampau, i gamtat kikep ding leh Topa Pasian in hong mu gige ahih lam phawk kawmin i gamtat ding thupi mahmah hi.\nHagar in Ishmael a paai zawh ciangin Sarah bawlsiatna hangin Hagar zong Abraham innsung panin hong taikhia hi. Gamkeu lakah tui nei nawn lo cimawhin a om laitakin Pasian vantungmi in na hopih hi. Abraham inn ah ciahkik dingin sawlna a ngah ciangin, Hagar in Topa Pasian min dingin Beer Lahai Roi “Topa pen, a mu thei Pasian na hi hi,” ci hi (Pian. 16:13). Hagar mah bangin na dawn ding tuithawl ah bangmah nei nawn loin na om lam zong hong mu Pasian hi. Tu mahmah in na pulak nop loh hangin na cihmawhnate a mu Pasian hi. Nang zong Hagar mah bangin “Kei a hong mu Pasian” na cithei nuam hiam?\n2. Pasian in thei hi: Thungetna i neih ciangin thu-um lote bangin kam nainawng zang loin, thu tampi gen zong kisam lo hi. Ahangin Topa Pasian in na kisap uh na ngetma nangawnun thei khin zo hi (Aneu 8, 32). I kisapna hong mu bek hi loin hong theikhin Pasian i neih manin bangzahin i hampha hiam? I nget ding ei lam panin i mawhpuakna hi a, ama theih loh om lo hi. Pasian in hong thei mahmah ahih lam Late 139 sungah a kicingtakin i mu hi. Kam tawh i gen khiatma in i gen ding thute thei khin hi. Tua bangin hong thei ahih leh bang hangin thunget zong kisam ding hiam na cikha thei ding hi. Na tate adingin na neih leh lam khempeuh na phalsa ahi hi. Ahi zongin hong nget ding uh na lamen hi. Tua bek hi loin, hong ngetna bangin na piak ciangin “lungdam” hong cih ding uh zong na lamen hi.\nPasian in hong thei lua ahih manin ama kiang panin a taikhiat sawm peuhpeuh amau leh amau kigim bawl uh ahi hi. Zi leh tate’ kiangah panin amau theih loh ding nuntakna zang papi tampi om kha ding hi. Ahi zongin Topa in nang leh nang na kitheih sangin hong theizaw lai hi. Ama kiang panin bukna ding Singlamteh cih loh om lo hi. Singlamteh a beel mite Pasian tawh kikalah patauhna nei nawn lote ahi uh hi.\n3. Pasian in za hi: Nungzuite’n Topa kiangah nget khat bekbek nei uh a, “thungetzia” ding hong hilh in na ci uh hi. Bang hangin thungetzia ding na hilh hiam cih leh i Pasian in a “za thei” Pasian ahi hi (Aneu 9-13). Mi pawlkhatte in hih Topa thungetna, nungzuite’ zat ding bek in Jesu in a hilh hi, ci uh hi. Ken bel Topa in ken zong ka zat dingin hong piak thungetna hi ci-in ka sang hi. Topa Pasian a bilngawng lo ahih manin i ngetnate na za hi. Bil nei napi-in a za thei lo Pasian hi loin, na kikona aw malngat penpen zong a za, kam tawh na genkhiat loh na lunggulhna nangawn a za Pasian hi. Na ngaihsutna “phawkna” (conscious mind) leh “phawk milmelna” (sub-conscious mind) nangawn Ama’n telkhin hi.\nBil bawlpa in khuaza lo ding hiam? Kam leh lei bawlpa in a pusuak thute tel lo ding ahi hiam? A za thei Pasian ahih manin ka nget khempeuh hong dawn pahpah loh hangin hong za cih ka theih lungkimhuai hi. Suang leh sing bia hi leng hong zak ding ki-um ngei lo ding a, ngaih semsem in ka kiko hang zong hong dawng tuam tuanlo ding hi. Topa Pasian in na aw hong za bek hi loin na nget simin a bil hong dawh hi. Tua bang Topa na neih hampha na kisa hiam?\n4. Pasian in vak hi: Mihing khempeuh, a zawng a hau in nisim i buaipih mahmah khat pen nek leh tak hi. Topa Pasian in nek leh tak nangawn zong na lunghimawh kei un, bang hang hiam cih leh van a vasate in nisimin ann zong tawm uh a, a bawlpa Pasian in annvak tawntung hi, ci hi (Aneu 25-27). Tua vasate sangin a manphazaw amah lim leh mel sun-a hong bawl mihingte hong kem ding, hon van ding ahihna i mu thei hi. Hong vak ding ahih manin bangmah sem lo ding cihna hi lo hi. Ahi zongin nek leh tak ding i buaipih laitakin hong bawlpa in zong hong pia ding cih hong ciamsa mangngilh lo ding hi hang.\nLai Siangtho sungah Topa Pasian in ann a vak mi tampite sung panin Israel minamte kum sawmli tawntung manna tawh na vak hi. Minam khat gilkial in sehnel gam ah annek hun ding kipelh loin a vak Pasian hi. Elijah zong Kerith luigei ah kibu dingin Topa in sawl a, “zing leh nitak simin sa minsa va-akte’n puak hi” (1 Kum 17:2-4). Va-ak in amau muk ah sa minsa zing leh nitak in puak ziahziah hi. Amau sa minsa cih thadah a uih nangawn a duh vasate hi. Tua bang vasate’n kamsangpa ann puak ahih uh leh nang zong Topa cihna munah om peuh leteh na tasam kei ding hi.\n5. Pasian in kem hi: Unok pakte kuama muh loh in amau pona munah na pak zihziah uh hi. Topa in tua pakte kumpi Solomon in a kumpi puan tawh a kizep ciangin tua pak khat nangawn dem zo lo hi na ci hi (Aneu 28-30). Silh leh ten mihingte’n i lunghimawh ciat uh hi. A zawng a hau in silh ding i lunghimawh ciat uh hi. A hoih silh zo a om bangin puan gina nei zo lo leitungah tam mahmah hi. Topa in hong kempa, hong khualpa ahih lam i phawk ding deih hi. Hong kem leh hong khual hibang Pasian nei ihih manin bangzahin hampha i hi hiam? Upna neu manin amah muang loin i gamtat hangin amah muanhuai loh hun nei ngei lo hi. Pasian in a bawlnate a kepzia i et ciangin lamdang i sa uh hi. Leitung mipilte’n, "hong piangtawm lel hi uh a, a bawl om lo hi," a cih uh hangin a kibawl nate i et ciangin a bawlpa, a geelpa om hi cih kimu thei hi.\n6. Pasian in pia hi: Topa Jesu in, "Pasian gam leh ama dikna zong masa un, tua hileh na kisap uh adang nate zong hong piathuah ding hi,” na ci hi (Aneu 31-34). Lunghihmawhna tawh a kidim leitung mite adingin a dam nading thusim hih laiah hong hilh hi. Topa mah nambat khatna in koih photphot leng a dang kisapte hong pia lua mahmah ding hi. Ama’n hong pia tawntung a, a manpha bel a tapa Jesu Khris hong pia hi. Vantung gam Amah a um mite kiangah hong piakhin zo hi. Jesu sungah kisel khalam hamphatna thuphate zong hong pia hi. A tomin gen ni cileng, Pasian in hong piapa’ hi tawntung hi. Tuni mahmah in hih thu sim a thei dingin khuamuhna hong pia Amah hipah hi. Na muh theih singkung leh lopa, mual leh guamte ama bawl vive hi a, nang leh kei zat dingin hong pia hi. Tua ahih manin i Pasian in bangzah in hong it, hong khual Pasian ahi hiam? Phat dingin a kilawm tawntung Pasian ahi hi.\nThukhupna: Tuzing a ka laibu simna ah, innkuan khat in a pa uh khualzin tung dingin na ngak uh a, ahi zongin tung zo lo ahih manin a zi leh tate dah mai tawh lum uh hi. A zing ciang Zingsang Kiallap a nek laitakun a pa uh inndei tungnung panin hong kumsuk a, lamdang sa uh hi. Dahna mai khempeuh nuihna leh kipahna in dim hi. A pa uh zankim zawh ciangin na tung a, amau kuamah in a phawk loh dingun inndei tungnungah na giak hi. Tung khin napi’n amau a theih loh manun zingsang kiallap dong dahna tawh na kidim uh hi. Tua mah bangin Topa Pasian tel semsem leng, i dahna leh lungdam lohnate’ hong bei ding hi. Amah na muh loh hangin ama’n nang hong mu a, nang kiangah a om gige na hizaw hi. Ama aw na zak loh hangin nang aw za zo hi. Na deihte hi loin na kisapte ama’n hong pia dingin hong ciam zo hi. Hih bang Pasian ka neih hampha kisa ing.\nNang bang om lo hi\nNang bangin ka lungsim sukha om kei\nA tawntung tawntung in ka zonzon hang mu ke’ng\nNang bang om lo hi.


url: =Alawmnu athahlup khitciangin aluanghawm tawh palik zumah ki ap :: ZOMI DAILY\nposted on 5 February 2018 at 8:13 pm Lomkholna: Malaysia, News, Sawltak, World\nMalaysia gamsung ah pasal khatin alawmnu “Girlfriend” athahlup khitciangin aluanghawm mawtaw sungah koihin Police Station ah paipih cih NST pan kiza hi. Hih thupiang pen tuni Monday (Feb 05) sunlam in thupiang ahihi.\nA thatlumpa pen kum 37 apha khinkhat hi a, alawmnu athahlup khitciangin aluanghawm tawh Damansara Police Station ah amahleh amah aki apding in paipih cibilbel hi.\nAlawmnu pen kum 35 aphakhin khat hi a, Damansara Police Station atun ciangin kalawmnu ka thatlumkha hi, aluanghawm pen mawtaw sungah omhi ci’n palik te kiangah genkhia cimawk hi.\nTuaciang in Police te’nzong tuama mawtawsung a et uhleh numei asisa khat ii aluanghawm mutakpi uh ahih manin, tuapa pen mansuakpah uhhi.\nAthu aki zakna ah hihpa in alawmnu “Girlfriend” pen haza ahih manin athatlum kici hi. Alawmnu pen pasal adang khattawh akithuah laitak mukha ahih manin, hazatna lungsim lutin athatlumkha kici hi.\nAhi zongin District police chief Assistant Commissioner Mohd Zani Che Din in agenna ah hih kithahlupna pen ki itluat manin ki thahlup khakna “Crime of Passion” koici pianhiam cihpen aki kanciansan laitak hi ci’n genkhia hi.\nPalik te genna ah hihpa in tuni nitaklam 4pm hunpawl in amawtaw Honda City tawh Damansara Police Station ah hongpai cihi. Tuakhit ciangin Counter ah paipah vingveng in, Duty angak palik khatkiangah ka Girlfriend pen ka thatlumkha hi ci’n genkhia cihi.\nVideo: Man turns himself in with lover’s body\nPolice Chief ii genna ah alawmnu pen athahlup hun 1:30pm hunpawl hidingin ki ummawh cihi.\nTua mithatpa thudotna akineihna ah alawmnu pen Kota Damansara vengsung aom Hypermarket khatah athahlup cihi. Ama mawtawzat Honda City sungah athahlup cihi. Tuakhit ciangin amahleh amah Damansara Police Station ah aki apziau ahihi.\nAlawmnu pen Police te’n avel uhciangin agawl ah akidawtna kimu hi. Ahiam mahmah khattawh agawl akidawt hiding kici hi.\nMithatpa leh alawmnu pen Kota Damansara vengsung aom Condominium khat ii Management ah nasemkhawm kici hi.\nMore: Lawmngaihnu paak piadingin inndawl 5 na ah mawtaw domtosak\nNumeinu ii aluanghawm pen University Malaya Medical Center ah kipuak in, Postmortem kibawlding a, hih kithahlupna vaipen “Section 302 of the Penal Code for murder” thukhun tawh kituak in thu kibawlding cih kiza hi. Mithatpa pen zingciang in thudotna ki neikikding cihi. Sawltak #zomidaily\nPrevious: Yangon khuasung kikawmna alemzawding ngimna tawh Uber leh Ooredoo te’n thukimna bawl\nNext: Kachin galkap KIA te’n kumpi galkap te phualpi kapsak


url: =Khangthak Zomite Lungsim Puakzia\nKhangthak Zomi ka cih ciangin kum 1980-1999 kikal a piangte ka cihna hizaw deuh hi. Tuate in tu laitak nasep kipan litlit uh a, sangkah lai a om hangin a sawtlo in a zo ding vive leh a semsem khinta zong om hi. Leitung mihing ngeina bangin leh minam dangte mah bangin Zomi khangnote in ngaihsutna leh deihna, lametna leh nasepzia a tuampi khat nei uh hi. Amau lunggulh lianpen leh a ukzia uh zong a tuampi khat ahi hi. A tuampi cih ciangin a semsa, a kum hamzaw te tawh tehna in kibang nawnlo cihnopna hi. Amaute pen Millennial Khangnote zong kici thei ding hi; kum tul lom 2na ah tawh a khan uh kiton lian ahih manin.\nKhangthak Zomite pen internet tawh khang khawm uh ahih manin dotcom cih pen a lungsim vuah a khanpih uh ahi hi. Amau leh amau kimuanna lianpi khat tawh om gemgam uh a, ahi zongin lungduaina nei tawm uh hi. Thupi a sakte uh kum 30 a phak ma vua company leh sumbawlna kicing a nei, mihau a suak namte ahi hi. Mite in hahkat takin a sep khit uh ciangin za khangin ulian suak uh cihte theisiam mello in thakhat thu in hau ding, manlang takin za khang to hithit ding cihte a muhdan uh ahi hi. Sepna khat ah kum 20, 30 sem dingin tua ciangin a lianpen suak ding cih banga kuhkalna leh hanciamna, lungduaina leh thuakzawhna omlo in kum 2 kum 3 in nasep khek ziauziau in a nasep khek sim un khasum 100 cih bang 200 cih bangin khang den leh a hunhun in a za uh khang ding cih lametna nei uh hi. Kilawmtatna kiptak nei ding, seppihte tawh kithei in kikhawl in kipawl ding, semkhawm ding cih omlo in manlang taka sempak ding, hih ziau ding, zo ziau ding, khang ziau ding, tua ciang nusia ziau ding cihte a lungsim vuah omzaw hi.\nManlang takin mite tawh kizopna bawlsiam uh a, mite hopih leh kamnem a lawmbawl pak siam in a kisap nawnloh uh ciangin nusia kik ziau cihte hong tam semsem hi. Lawm a hauh uh leh hauhloh pen mi bangzah in a bacebook ah 'likes' meksak hiam cih tawh tehpong uh hi. Nasep a zon uh ciangin zong a lawp huai deuhdeuh teng masa uh a, a lawphuai mel kei leh kin lo uh hi. Mimal khanna ding leh za khanna ding a tam kei leh sawt sem utlo in kisuan pahpah ding lunggulh uh hi. Nasep a kipat nak uh leh nasep hoihtak, manlang tak, siamtak a zawh pah ding lungsim tawh sem pah uh a, zong siam takpi uh hi. Nasep a zawh uh ciangin adang sep ding banghiam ciin zong kik pahpah uh a, tut khawl mawkmawk cih bang utlo leuleu uh hi. Hih ding khat peuhpeuh hih mengmeng ding, sem mengmeng ding, zo mengmeng ding cih lungsim nei uh hi.\nNasep siamna zong nei takpi uh a, a ngaihsutzia ding uh zong limtak in a sangkahna uh pan a sinsa uh zang thei uh hi. A siam kei uh leh zong a siambang un upmawh phut ngam uh a, lau, kihta, dawilok cih bang om vetlo in sia ding, khialkha ding cih bang lungsim patauhna nei kilkel lo uh hi. A siat leh puah ding, a hoih kei leh lai ding, a pian kei leh khek ding, a thak bawlkik lel ding cih lungsim nei uh hi. Vanzat kicing in sum leh pai zong kicingzawta a, 'hih ding' cih lungtang nei ngiat lel uh hi.\nHih zaha computer nasep zia phial a nasem thei Zomi Khangnote khangthak hun ah bangthu kigenlo hiam cih leh tua zaha manlang leh siama a sep theih uh hangin a kidop ding uh leh a ngaihsut ding uh, amau tawh a semkhawm khanghamzaw, uzaw te in a theih ding pawlkhat om lai hi.\n1. Thuneihna leh Makaihna ah: Khangthak Zomite pen thuneihna leh makaihna ah mite siamna leh sepsiamna nak etlua, lim etlua ahih manin a sem siamsa, a theisa, kum tampi a hihsa te telna pen a neu et khak loh ding uh a kidop dinguh thupi mahmah hi. Lungsim kipna leh lungsim dam taka siamtak, tawldam taka kum tampi semsa te theihna leh siamna pen sangkahna pan theihna leh computer zaha manlanga siam pakna tawh kiteh theilo a, kum haamsa te theihna zong dot taak mahmah hi cih a tel uh kisam hi. Mi citakte cihtakna a thupina zong a tel uh kisam a, mite uksiam seppih siam ahite siamna a thudon uh zong kisam hi. Tua manin ngaihsutna kikup khop hun, mite sanga nuaizaw ah sep a kul ciang kiniamkhiat ding hun, mite maiet a kul leh a maiet siam ding kisin a kul hunte a theih uh kisam thuah lai veve hi.\n2. Sem suak hamtang ding: Khangthak Zomite in 'kitenna' ciang nuamsa uh a, 'nupa suahna' nuamsa lo uh hi. Kitenna pen mopawi kibawl a, lawp takin mite hong pai a, gamlum in mite in hong pahtawi in nuam kisa ziazua, ahi zongin nupa te nuntakna pen tua mopawi khit ciang kipanpan hi. Khangnote in tua mopawi ciang, kitenna pawi ciang bek nuamsa uh hi. Nasep a neih uh ciang a nuamteng bek teng nuam, a hamsa leh a lungduai kul, ngakzawh kulte sem nuamlo diak uh hi. Thakhat thu a lungnopna leh lungkimna a pia ding nasepte teel nuam sese diak uh hi. Tua manin lungduai tak, lawptaka thuak teitai a sep a kulnate ah zong sem dingin a lungsim uh a kibawl kipuah uh kisam hi.\n3. Min leh za zahtak kisin kul: Khangthak Zomite in thakhat thu in zalian suak pah ding cih bang na ut diak uh hi. Nasep siam peuh leh a ngetna peuh ah tua bang za zong kipia in sum zong akilawm khop mah kipia pah hi. Ahi zongin khangthak Zomite sungah min leh za leh hihna pen kuhkalna, hanciamna leh hun sawtpi sepna pan kingah sangin mimal siamna leh theihna tawh kingahte bek thupi diak hi cih ngaihsutna om hi. A nih in a hoih hi a, kumtam sepna tawh a siamte zong zahpih huai tuanlo, sangkahna leh pil sinna pan siamna tawh nasep zalian a ngahte zong tungnung tuanlo - a kibang, a kikim hi ciin sangsiam ding kisam hi. Tua bang sansiamna in picinna ahi hi.\n4. Tomvei lawhcinna: Khangthak Zomi sungah nasep siam in ka nasep tel mahmah peuh leng min leh za leh sum leh pai ka ngah ding hi, tua bang hong kipiak ding a ngeina hi ciin ngaihsun uh hi. Tua zong a hihna ciang a om sam hangin tua bang vive hi khin samlo hi cih zong a tel ding uh hoih hi. Tua bang hi khin kei leh lungkiatna leh thadahna piangsak thei veve hi. Tua manin a kilekkim ngaihsut siamna kisam hi.\n5. Kamsiam zatsiam a kisapna: Khangthak Zomi sungah kamsiam zang thei in ka gennop, ka cih nop kitel takin gen thei in midangte sangin zong kamneel zaw peuh leng ka nasepna ah lem lel inteh, ka septe hoih lel inteh ci kha ding hi; himah hi, ahi zongin kamsiam zat hun ding leh kamneel zat hun ding a om lam a theih kisam a, mite kamsiam tuamtuamte zong a tel sinsen kisam hi. Ulian leh tungsiahte a hopih ciang a kampau dan leh a kammalte a kilawm a kituak a zat siam kisam a, khangual leh kimpihte tawh akiho ciang a kilawm kammal leh zahtakna mah a zatsiam kisam in, nuaisiah te tawh a kikholh ciang zong a kampau a kidop veve kisam hi. Tua manin khangthak hun hingaw hiven cihna tawh uzaw zahtaklo, naute nuaisiah cih bangin gamtat gawp theih tuanlo, mite in hong mitsuan den veve hi cih theih ding ahi hi.\nHih a tunga teng i theih, i zatsiam, i telsiam ciangin a kilawm a kituak a gamtang siam Zomi Khangthakte i hi dinga, i sepna gam tuamtuam hita leh a picing mimal leh minam in mite in hong mu ding uh a, min leh za leh sum leh pai leh hihna tampi mah hong luanglut, hong tung ding hi. Tua ahih manin Zomi khangthakte aw, pil tak, siamtak, kilawm takin kalsuan ciauciau in. Gamdang ka tung, mite omdan ka thei ciin gamtang phangphang tuan kei in, a pilvang, a kidawm, a navakte mah mi khempeuh in na zahtak zaw uh hi aw. Ka lungdam.


url: =KAMPHEN KULLO ~ TBC-Y\nPosted on Friday, March 07, 2014by Siam Kim\nKha Siangtho in a mi siangthote adingin Pasian kiangah thuumna hong neihsak hi.\nKum tampi sung, minam tampite tungah Lai Siangtho sung thu ka hilh khazel hi. Mangpau bekin ka pau thei-a, thungai mite tel theih dingin kamphen khat tawh ka kithuah ciang amau, kei’ gennop tel pan uh hi. Tua kamphente siamna tungtawnin ka thugente a tel ding uh ahi hi. Indonesia kam, Malaysia kam, Brazil kam cihte tawh kam hong phensak mite in ka kampau pen siangin kician, ci-in hong gentek uh hi.\nKamphen nasep pen Kha Siangtho’ nasep lian khat hi, ci-in ka phawk sansan hi. Thu i nget ciangin, koici bangin thungen ding cih zong i theihloh hun tampi om hi (Rom. 8:26). “Kha Siangtho in Pasian’ deihna tawh kizui-in Pasian’ mite-a dingin hong thuumsak ahih manin mihingte’ lungsimtawng thu a thei Pasian in Kha Siangtho’ ngaihsutna a thei hi” (tg. 27). Pasian tungah thuumna i neih ciangin Kha Siangtho in hong huh hi. Kam hong phensak hi. Eite’ kisapna amah’n hong genpih hi.\nLungdam huailua hilo hiam! I lungsim ngaihsutna hong theihpih bek hilo-in, thu i nget ciangin hong panpih dingin Kha Siangtho zong hong pia lailai hi. Tua ahih maniin i thungetna peuhmah beikhong, valkhong lo hi, ci-in i tel hi. – Bill Crowder\nTopa, lungdam ing. Kha Siangtho nong piak manin. Nang deih bangin thu ka nget theih nading Nang mah in nong huh tawntung hi. Tua manin ka lungmuang hi. Nang deihna tawh a kituak ngaihsutnate ka pomkhak theih nadingin na lampi hong hilh in.\nKha Siangtho hong panpihna in Pasian’ deihna bangin thu i nget ding hong panpih hi.


url: =Khaikam ah dongtuakte innmun ding kizong ~ Lian Tuang :: ZOMI DAILY\nKhaikam ah dongtuakte innmun ding kizong ~ Lian Tuang\nposted on 4 October 2015 at 8:43 am Lomkholna: Liantuang, News, Zomi\nKhaikam ah dongtuakte innmun ding kizong\nDear u le naute teng\nU le naute teng aw, tu nai thupiang om bngbng Facebook pan khah zel ing. Handset tawh a lem bngin a kikhah ahih manin i group mailte ong khahkha lo zel ka hi hi.\nTun zong zani a facebook kikhah pen ong khah sawn kik ing.\nLaibung, kahgen, thenzang, vongmual pan i sanggamte ading khuamun zonzia ahi hi.\nDongtuakte Innmun ding kivaihawm\nKhaikam khua paam phalong 3 na pawl ah Tedim gamhuam sung dongtuak khua kituah dingte ading innmun a kiziiksan laitak ahi hi.\nThunei lam panin mun le mual a vel kawikawi sa ahih hangin kicianin khentatna om thei pak nailo kawmkal leh mun hoih a om hangin gamlak bupi vive ahih manin innmun le lampi ding kiseh thei nailo laitakin Laibung khua panin upa 20 val ong kuan suk a, cihna ding om tuanlo ahih manin thuneite velna munte mah ah kilut pah hi.\nKhua that ding ahih manin innmun ding lampi ding sanginn ding tualpi ding…, cih te kician leh zumlam pan nasepna manlang ding cihna tawh kizui in Khuamun ding JBC setpi twh nawtna ding huhna kizonga GZA huhna tawh tu ni a kipan JCB nih in khuamun ding a zikzik ta ahi hi.\nTedim pan in kumpi thuneite in zong ong delh suk uh a, A D pa ( pu Go Suan Khai )mahmah ong pai suk hi. Nasepna ah zong khuami te twh kikhawl in thapiakna le thungetna zong ong neih pih a, thakuan khempeuh nuamlua lungdam lua in pau theilo liangin kiom hi. Papi vive lungdam luat manin akaplo, khitui mualtuanglo ki omlo hi.\nA D pa in ” khua thak sat hi mawk i hih manin innkiu suang i khiat ciangin thungetna tawh khia ni. Tui nak i zon ciangin thungetna mah tawh kipan ni. Hih khua in thupha a ngahna dingin thungen ni. Pasian ading gam le minam ading mi manpha a piankhiatna khua ahi dingin thungetna hun limci zong nei lai ni” ci in a ma lunggulhna pulak a kilungdam lua ahih manin pauding mel nangawn ki thei lo liang hi.\nZani tuni ciangciang thakuante nek le dawn ding pen Ciimnuai Innkuan Korea le siamsin te in kipanpih hi.\nKhuamun ding a kizik khit ciangin innmun ding mèe sawkin kihawm ding hi.\nAmun ding bek hi pan a bang mahmah a om nailo ahih manin akua mahpeuh in khat vei tha i san beh ding kizawn nuam hang.\nPrevious: Ka muhpak US Gamthu pawlkhat (15) ~ Awn Za Pau\nNext: Lengtong te La\nLiausum Piakkul ~ Rev. Fr. Damian Dal\nJesu’ thugen na um/muang ngam diam?\nMalaysia gamsung ansai te ah gammi tebek anhuanding in kizatsawm\nUSA, Georgia State sungah Mission Trip kuanding biakinn mawtaw khat kibung, mi 1 si, 38 liam


url: =India ah unaupeng alu akimatcip in asuakte buaina omlo in ki at khiatsakthei :: ZOMI DAILY\nposted on 28 October 2017 at 1:47 pm Lomkholna: India, News, Sawltak, World\nIndia gamsung ah alu akimat naupang apengte Doctors te’n bangmah buaina omlo in atkhiat sakthei uh cih AFP pan kiza hi. Hih unau apeng tepen alu uh akimatsa in asuak hi a, Doctors bekbek 40 takin nai 36 sung vilvel Surgical Procedure bawlsak uh a, a khenkhiatsak uh ahihi.\nHih unau apeng tepen anih un pasaltuak hi uh a, asuahkhiatzawh kum 2 bang hita hi. Hihbangdan naupang lamdang pen naungek 2.5 Million bang asuah ciangin khatbangbek piangthei kici a, alamdang mahmah “Rare Condition” in aki ciamteh ahihi.\nIndia, New Delhi khuapisung aom Government-run Hospital khatah Wednesday (October 25) ni in Operation akibawlsak ahihi.\nAll India Institute of Medical Science hospital te’n Statement akhah khiatna ah hih naupang apeng te Operation kibawlna ah Doctors bekbek 40, Nurses bekbek 20 leh adang Paramedical Staff tampitak in hong panpih ngeingai uhhi. Amau khatciat ii huhna, panpihna omlo hileh bangmah kisemthei loding hi ci’n genkhia uhhi.\nOperation akibawlna panin Surgeons te’n hamsa asak penpen “Most Challenging” ahihleh alu akhenkhiat khitciangin anauzawpa ii alu avang heuhau hukkikpen hamsa phadiak cihi.\nVideo: Indian doctors separate twins joined at the head\nHih unaupeng tepen India Eastern State of Odisha aom khuaneu khatah asuak uh ahihi. Alu kimatcip ahih manin, asipaina Vessels leh Brain Tissue pawlkhatzong zangkhawm uh cihi. Amasa khenkhiattheih nadingin Separation Surgery pen August khasung in khatvei “First Phase” kipanngei khin uhhi.\nHih Operation Team sungah akihel Plastic Surgeon khat ahi Dr. Maneesh Singhal in agenkhiatna ah alu aki khenkhiat, atkhiatsak khitciangin anih un alu atuamkikding vun “Skin” kisam a, tuapen buaihuai leh hamsa mahmah hi ci’n genkhia hi.\nRelated: India ah naupang lamdangkhat suak, pumpi 2, khe 4, khut 4 nei\nTua avun atuamcipding in Balloon panin kibawlsak ci a, tuaban ah alugulh “Skull” bawlkikna zong hamsa mahmah cihi. India gmasung mahah abeisa July khasung in naupang lamdangkhat suaka, pumpi 2, khe 4, khut 4 nei ci thuthang khat kiza ngei hi. Sawltak #zomidaily\nPrevious: ZAM Thupuak :: 29 October 2017 (UN vai tuamtuam)\nNext: Washington DC Area pan Zomi 6 in Degree leh Diploma tawh gualzawhna ngah\nCongratulations brother Dr. Lianpu (Dr. Pau Lian)


url: = Tinaung Takluem 1 Corinth 7\n1 Tu in ka kung ah nong laithak na uh taw kisai in: pa khat in numei a thu thak ngawl tu sia pha hi.\n2 Ahihang paktatna pial tu in pasal khatsim in zi nei hen a, tabang in numei khatsim in zong pasal nei tahen.\n3 Pasal in a zi tung ah phatna a vawt tu bang in vawt tahen: tabangma in a zi in zong a pasal tung ah vawt tahen.\n4 Zi in ama pumpi tung ah thuneina nei ngawl hi, ahihang a pasal in nei hi: tabangma in pasal in zong ama pumpi tung ah thuneina nei ngawl hi, ahihang a zi in nei hi.\n5 Antang le thungen tu in na nupa uh in na lungkim uh hun simngawl, khat le khat cilesa deina ki nial heak vun; na kisuup zawk ngawl uh hu in Satan in hong ze-et thei ngawl natu in omkhawm kik vun.\n6 Ahihang hisia in thupiak hi ngawl a, hi thei ci thu kong sonna hi zaw hi.\n7 Banghangziam cile mi theampo keima bang in a om tu ka dei hi. Ahihang khatsim in Pathian letsong tatuam a ki phu tek i nei hi.\n8 Tua ahikom zi le pasal nei ngawl lai te le meingong te, keima bang in om nginge hi le, pha hi, ka ci hi.\n9 Ahihang amate a kisuup zo bale, zi le pasal nei tahen: banghangziam cile cilesa deina mei bang in a kuang liang sang in phazaw hi.\n10 Taciang zi le pasal nei te tung ah keima hi ngawl in, Topa thupiakna sia, a zi in a pasal taisan heak hen:\n11 Ahihang a taisan ahile, pasal nei ngawl in om nginge tahen, a hibale a pasal taw kilemna vawt tahen: taciang a pasal in zong a zi khul heak tahen.\n12 Ahihang Topa i ci hi ngawl in, keima i kong ci a hihi: suapui pa khat in thu um ngawl khat tenpui a, a zi sia ama taw om tu a lungkim ahile khul heak hen.\n13 Taciang numei khat in thu um ngawl khat taw kiteang a, a pasal sia ama taw om tu a lungkim ahile taisan heak hen.\n14 Banghangziam cile thu um ngawl a tenpui sia a zi tungtawn in thiansua sa hi zo hi, taciang thu um ngawl khat i zi zong a pasal tungtawn in thianthosak sa hi zo hi: tua ahikom a thiangtho ngawl na tate uh zong tu in thiangtho zo hi.\n15 Ahihang thu um ngawl te in a taisan nuam le, taisan tahen. Suapui pa, a hi bale, suapui nu khat sia hibang thu te i hencipna nuai ah om ngawl hi: ahihang Pathian in a kilemtak in om tu in hong sam hi.\n16 Banghangziam cile, nang nupi awng, na pasal sia na ngup tu le na ngup zawk ngawl tu he ni ziam? a hi bale, nang pasal awng, na zi sia na ngup tu le na ngup zawk ngawl tu he ni ziam?\nPathian I Hong Sapna Bang In Om Vun\n17 Ahihang Pathian in mi khatsim tung ah a piaksa bangma in le Topa i a sapna bangma in, om tahen. Tua ahikom pawlpi sung theampo ah keima in thu kong pia hi.\n18 Mi khatpo sia vunteap tan na taw ki samtuam ziam? vunteap tan khat i dinmun taisan heak hen. Mi khatpo sia vunteap tan ngawl na taw ki sam tuam ziam? vunteap tan heak tahen.\n19 Vunteap tan sia bangma phattuamna om ngawl hi, taciang vunteap tan ngawl zong bangma hi tuan ngawl hi, ahihang Pathian thupiak te zui leang phattuamna om hi.\n20 Mi khatsim sia sapna a nga laitak a dinmun bangma in om nginge tahen.\n21 Nangma sia sal dinmun in sapna na hi ziam? tua atu in thinngim heak in: ahihang hong suaktasak le, tua thu zang zaw in.\n22 Banghangziam cile sal a hi laitak Topa sung ah a kisam pa sia Topa i a suakta mi a hihi: tasia bangma in a suatak laitak Topa sung ah a kisam pa sia Christ i sal a hihi.\n23 Note man taw a ki leisa na hi uh kom in; mihing te i sal suak heak tavun.\n24 Suapui te awng, mi khatsim in ama a ki samna dinmun ah, Pathian taw om suak tahen.\nZi Le Pasal Nei Ngawl Te Le Meingongte\n25 Tu in ngaknu thiangtho te thu taw kisai in Topa i thupiak ka nei bua hi: ahihang Topa i hesuakna a sang khat i dinmun ah a thuman tu in, keima thukhenna kong pia hi.\n26 Tua ahikom tu hun thinngimna hang in, pate sia ama om ngei bang in om le pha hi, ci ka ngaisun hi.\n27 Zi tung ah a ki hen na hi ziam? sut tu in ngaisun heak in. Zi tung pan in a ki sut na hi ziam? zi zong heak in.\n28 Ahihang zi na nei le, na maw bua hi; taciang ngaknu thiangtho in pasal a nei le, maw ngawl hi. Ahi ta zong tabang te in cilesa sung ah nawngkai na nei tu hi: ahihang tabang haksatna thuak tu kong oai bua hi.\n29 Ahihang, suapui te awng, hi thu kong son hi, a hun tomno bek tang lai ahikom, zi a nei te sia a nei ngawl bang in om tahen;\n30 A kap te sia a kap ngawl bang in le a lungdam te sia a lungdam ngawl bang in; taciang van lei te sia, bangma nei ngawl bang in om tahen;\n31 Taciang leitung na a zang te in a pheangzat ngawl bang in om tahen: banghangziam cile hi leitung paizia sia a babo hi zo hi.\n32 Ahihang note thinngim ngawl in na om tu uh ka dei hi. Zi a nei ngawl pa in bangbang in Topa lungkimsak tu khi ziam, ci in Topa nate thinbot hi:\n33 Ahihang zi a nei pa in, bangbang in a zi lungkimsak thei tu, ci in leitung nate thinbot hi.\n34 Zi le ngaknu thiangtho kikal ah zong ki lamdanna om hi. Pasal a nei ngawl numei khat in a pumpi le a thaa a thiantho thei natu in, Topa nate thinbot hi: ahihang pasal a nei nupi khat in, bangbang in a pasal lungkimsak thei tu, ci in leitung nate thinbot hi.\n35 Taciang hi thu sia note i phattuamna tu in kong son a hihi; note i tung ah ngen hongpaai hi ngawl khi hi, ahihang a etlawmtak in na nungta uh a, Topa nasep bangma nawngkai ngawl in na sep thei natu uh a hihi.\n36 Ahihang pasal khatpo in a dei ngaknu thiangtho kung ah a omdan hoi ngawl ci in a ngaisun le, taciang pasal nei kul hi, ci le pasal nei hun val zo hi a cile, a deina bang in vawt tahen, ama sia maw ngawl hi: ki teang ta uh hen.\n37 Ahihang thin takkha nei, hamtangpi in a ngaisun ngawl, ama deina a ki uk zo le tangval thiangtho ahina keamcing tu in khensatna a nei le a pha seam a hihi.\n38 Tua ahikom zi nei pa in napha vawt hi; ahihang zi nei ngawl pa in naphazaw vawt hi.\n39 A pasal nuntaksung theampo thukham in a zi len hi; ahihang a pasal a thi le a dei pasal nei tu in suatakna nei hi; tua thu sia Topa sung bekma hi.\n40 Ahihang keima thukhen na sung ah pasal nei ngawl in a om suak le lungdam huai zaw hi: taciang keima in Pathian Thaa ka nei hi, ci zong ka ngaisun hi.


url: =USA, Georgia ah kum 4 aphapan Zomi naupangno Lun Thang (Lun Nuam) mawtaw in taihlum :: ZOMI DAILY\nposted on 19 October 2017 at 7:40 am Lomkholna: Dahpihna, News, Sawltak, USA, Zomi\nUSA, Georgia State sungah naupangno kum 4 aphapan khat mawtaw in Wednesday zingsanglam in taihlum cih Fox News pan kiza hi. Tua naupangno ii aminpen Lun Thang kici hi.\nGeorgia, DeKalb County sung aom Clarkston City ah thupiang hi a, ataihkha mawtaw pen taisuak kicihi. Indian Creek Elementary School ii alanglam aom North Indian Creek Drive, 700 Block ah mawtaw khatin ataihlum ahihi.\nDeKalb Police te genkhiatna ah Lun Thang pen Indian Creek Elementary School ah sang akah hi a, Pre-K Student khat cihi.\nLun Thang ii innkuanpih te genkhiatna ah Lun Thang ii meltheih “Aunt” khatin Lun Thang leh asanggam kum 6 khat sanginn ah akhading in apaipih cihi.\nWednesday zingsanglam 6:45am hunpawl in Crosswalk ah lamzikpi akanlaitak mawtaw khatin Lun Thang pen ataihkha ahihi. Police te genna ah mawtaw in ataihkhak ciangin Lun Thang pen huihlak ah kilonto in, akiatsuk ciangin mawtawdang khattawh kinawkkha leuleu cihi.\nTuaciang in Lun Thang pen amanlang in Hospital ah kipuakpah a, Critical Condition cihi.\nLun Thang ii apa Zam Thang in agenkhiatna ah katanu pen mawtaw in anawkkhak ciangin kilawnkhia a, Pi 100 bang kilawnding hi ci’n genkhia hi.\nApa Zam Thang in agenbehna ah atanu Lun Thang pen asanggamnu tawh khutkilensa in Crosswalk panin lamzikpi akantan uh cihi. Tualaitak in Northbound lamzuan in apai Sedan mawtaw khatin Lun Thang taihkha in, huihlak ah kilawnto a, akiatsuk ciangin Yellow PT Cruiser tungah tusuk cihi.\nPolice te genkhiatna ah tua ataihkha mawtaw pen Lun Thang ataihkhak khitciangin amawtaw Control theilo in, tawmvei khawlpak cihi. Tuakhit ciangin tuaphual panin amawtaw hattak in taikhiasak vingveng hi. Mawtaw Driver papen ataihkhak naupangno zong a ending in kumkhialo in, ataisuak cihi.\nAtaihkha mawtaw pen Dark Color, Sedan Model aluite khat kici a, Toyota ahih keileh Honda khat hitheiding kici hi. Mawtaw pen amailam zong siatheiding a, amai Headlight zong kitamding kici hi.\nLun Thang pen amanlang in Medics te’n Egleston aom Children’s Healthcare of Atlanta ah puakpah uh himahleh, tuapan in anuntakna beiziau hi.\nChrist Mission Church panin Deacon Pau Kap in agenkhiatna ah hih Lun Thang te innkuan pen innkuansung nop asak mahmahding laitak uh hi a, ahi zongin tuzingsang thakhatthu in hihthu hongpiang hi. Anu pen kapthapai ahih manin, hihte innkuan adingin thungetsak kisam mahmah hi ci’n genkhia hi.\nPolice te’n hih mawtaw Driver papen amanlang in amathu in hongki ap nadingin tangkokhia uhhi. Khuasung mipi amukha te’nzong amanlang in DeKalb County Police Department ah hong zasak un ci’n genkhia uhhi. Dahpihna lianpi tawh, Sawltak #zomidaily\nHongnusia Lun Thang akici pen Fox News te ii suahsak dandan in hongki gelhkhia hi a, Zomi te theihna ah amin taktakpen Lun Nuam kici hi. Amahpen Tungzang khuami, USA, Georgia, Atlanta ateeng Pa Zam Go Tuang leh Nu Cing Saan Niang te tanu nihna ahihi.\nPrevious: Kum 6 nungah Yangon ka zinna ~ Peter Khampu\nNext: Aki sel vantungmite (The Mystery Of The Secret Angels)\nTedim Khuapi ah (22 Sep 2015)\nChristian Hymn te’ tangthu: Nuntakna Khomun


url: =Lamka sanggam numei 8 te vai Update (27 Sep 2017) :: ZOMI DAILY\nposted on 27 September 2017 at 9:36 pm UTC+9:30 Lomkholna: Lamka, News, Zomi\nKongsuah ngei zelsa mah bangin 21.09.2017 ni-in akumtam zawdeuh numei 5 te vai ahih leh siangta hi aa, akumtawm zawdeuh 3 te vai sianglo ahih manin kingak uh ahi hi. 26.09.2017 ni-in kumtawm zawdeuh 3 teng Court ah tutsak hi aa, thukhen mangin mawhpeng ci-in avai uh siangta hi.\nTuatawh ki zui-in 27.09.2017 ni-in India Embassy tungtawn panin India lut theih nading lai kila aa, Myanmar Immigration Office pan aa laitawh kigawm in Kawlgam pusuah san theih nading lai kibawl thei ta hi. Ahi zongin dan zui-in nasep kisam ahih manin amauteng in Kawlgam Immigration Office ah Dan lo in Kawlgam kong lut nawnkei ding uh hi cih Sign 28.09.2017 ciangin kai ding uh hi.\n28.09.2017 ciangin avai teng khempeuh uh siang ding aa, 29.09.2017 ni-in Kawlgam pan India Flight (Vanleng) tawh ki ciahsak ding hi. (Detail damin ong zasak kik ning (Airline, Departure, Arrival cihte).\nNote: India Embassy in mi 8 nek ding nikhat MMK 30000/- ongpia aa an nihvei nek bek kizo hi (an huanding YMCA Peon kicial hi). Sanggamte gilkial thei ahih manin Impulse Care Info Centre, YMCA leh ZYA-Yangon kipawl in Breakfast leh sunah Tea n Snack kipia beh lai hi.\nNumei hilai uh ahih manin kisap tuamtuam tengzong ahun zui-in ki vaihawm sak hi (Soap, Top-up, Shamphoo). YMCA in giah nading mun sum lalo in ong zangsak hi.\nRelated: Kawlpi, Tahan akipuakding thau honpikhat lamkal ah kiman\nAgent:Ong kidong theizel Agentte vai pen Kumpi lamte nasep ding suak aa, ei gentheih leh doptheih omlo phot hi. Police leh Immigration te in Tamu pan Yangon ongpuakte Yangon Agentte amin uh tawh nei khin uh hi.\nPau Khan Sing @ Singpu\nPrevious: Meisan ataisuak teitei Motorcycle khatin numeikhat nawkpai in aha tangnih kitan\nNext: Japan, Tokyo khuasung ah mawtaw khatin khetawh lamkan mipilak nawkgawp


url: =Piancilna 1 | Siantongluan\nA kipat cilin Pasian in vantung leh leitung a piangsak hi.\nLeitung in limlemeel neiloin a awngthawlpi ahi hi. Tuipi tung tengah khua mial bikbek a, tua tui tungah Pasian Kha in na a sem hi.\nPasian in, "Khuavak om hen," ci hi; tua ciangin khuavak om pah hi.\nPasian in tua khuavak hoih hi, ci-in a mu hi. Pasian in khuamial panin khuavak khenkhia hi.\nPasian in khuavak pen "Sun" ci a, khuamial pen "Zan" ci hi. Nitak hong bei-in, zingsang hong tung a, ni khat ni ahi hi.\nPasian in, "Tuite laizangah van kuumpi om hen la, tua van kuumpi in tui leh tui kikhensak hen," ci hi.\nPasian in van kuumpi bawl a, van kuumpi tunga om tuite leh van kuumpi nuai-a om tuite a khen hi. Tua mah bangin a piang pah hi.\nPasian in van kuumpi pen "Vantung" ci hi. Nitak hong bei-in zingsang hong tung a, ni nih ni ahi hi.\nPasian in, "Vantungte nuai-a om tuite mun khatah kikhawm hen la, lei keu kidawk hen," ci hi. Tua mah bangin a piang pah hi.\nPasian in lei keu pen "Leitung" ci a, a kikaikhawm tuite pen "Tuipi" ci hi. Pasian in tua pen hoih hi, ci-in a mu hi.\nPasian in, "Leitung in kung tuamtuamte piangsak hen la, tang a nei kungnote, a gah sungah tang a om singgah kungte, amau nam ciatin leitungah piangsak hen," ci hi. Tua mah bangin a piang pah hi.\nLeitung in kung tuamtuamte piangkhiasak a, kungnote in amau nam ciatin tang piangsakin, singkung in a sungah tang a om gahte piangsakin, amau nam ciatciatin piangsak hi. Pasian in tua pen hoih hi, ci-in a mu hi.\nNitak hong bei-in zingsang hong tung a, ni thum ni ahi hi.\nPasian in, "Sun leh zan a khen dingin vantungah khuavakte om hen; tuate pen pawi hun leh khuahun, ni leh kumte khenna ding hi hen la,\nleitung khua a vaksak dingin vantungah khuavak hi uh hen," ci hi. Tua mah bangin a piang pah hi.\nPasian in khuavak lian nih bawl a, khuavak lianzaw pen sun a uk ding, khuavak neuzaw pen zan a uk dingin bawl a, amah in aksite zong a bawl hi.\nLeitungah khua a vaksak ding, sun leh zan a uk ding, khuamial panin khuavak a khenkhia dingin Pasian in vantungah tuate a koih hi. Pasian in tua pen hoih hi, ci-in a mu hi.\nNitak hong bei-in zingsang hong tung a, ni li ni ahi hi.\nPasian in, "Tuite in a nungta ganhing honpite piangsak hen la, vantung kantanin leitungah vasate leeng ta hen," ci hi.\nTua ahih ciangin Pasian in tuipi ganhing golpite leh amau nam ciatin tuipi sungah tampi a pha, nuntakna a nei a gamtang thei ganhing namkim leh kha a nei vasa khempeuh amau nam ciatin a piangsak hi. Pasian in tua pen hoih hi, ci-in a mu hi.\nPasian in amaute thupha pia a, "Ci pha-in tampi pha-in, tuipi sung dim un la, leitungah vasate tampi pha un," ci hi.\nNitak hong bei-in zingsang hong tung a, a ni nga ni ahi hi.\nPasian in, "Nuntakna a nei ganhingte amau nam ciatin leitung in piangsak hen: Innsa, gamsa, leh a bokvak ganhingte amau nam ciatin piang ta hen," a ci hi. Tua mah bangin a piang pah hi.\nInnsa, gamsa, leh a bokvak ganhing khempeuh amau nam ciatin Pasian in a piangsak hi. Pasian in tua pen hoih hi, ci-in a mu hi.\nTua ciangin Pasian in, "Eima lim, eimah hong sunin mihing bawl ni. Tuipi ngasate tung, huihlak vasate tung, ganhingte tung, leh leitunga a bokvakte khempeuh tungah ukna neisak ni," a ci hi.\nTua ahih ciangin Pasian in ama lim bangin mihing piangsakin, Pasian lim bangin amah a piangsak hi. Amah in pasal leh numei a piangsak hi.\nPasian in amaute thupha pia a, Pasian in amaute tungah, "Ci pha-in tampi pha un la, leitung dimin zo un. Tuipi ngasate tung, leitungah a gamtang, a nungtate khempeuh tungah ukna nei ta un," a ci hi.\nPasian in, "En un, leitung maitang khempeuhah a om, tang a piangsak kungnote khempeuh leh a gah sungah tang a om singkung khempeuh note tungah kong pia khinta hi. Tuate an-in na nei ding uh hi.\nLeitung ganhing khempeuhte tung, huih lak vasate khempeuh tung, leitungah a bokvakte khempeuh tung, nuntakna hu a neite khempeuh tungah an dingin kung hing khempeuh ka hong pia khinta hi," a ci hi. Tua mah bangin a piang pah hi.\nPasian in a bawlsate khempeuh en a, hoih sa mahmah hi. Nitak hong bei-in zingsang hong tung a, a ni guk ni ahi hi.


url: =Banghang in sumlepaai sangin pilna thupizaw hiam ~ Job Cinpi :: ZOMI DAILY\nposted on 30 April 2020 at 3:59 pm Lomkholna: Article, JobCinpi\nA tomin gen ziau ding hi leng, sum zonzia ding pilna i neih loh manin sum zonzia ding a kithei lo ahi hi cih ding hi mai ta hi.\nTulaitaka sumhau minthangte’ tangthu a kigen ciangin amau sanginn pilna a tawp dong sin lo uh ci-in a pilna lam uh a tam gen lo mi pawlkhat om uh hi. Amaute zawhman loh sanginn pilna pen eite sih theih tawp pilna sangin sensang zaw lai ahih lam tua thugente’n ngaihsun kha lo uh hi dingin ka um hi.\nTua bek tham loin a minthang sumhaute peuhmah leitung pilna naak ahi Laibu tawh a kilawi om ngei lo uh hi. Tua bangin mite’n pilna tawh nasem uh ahih manin sum ngah nading ci-in a tuamin nasep nei nawn lo uh hi.\nPilna tawh a kop mite ahih uh leh sumlepaai nung zui den ding uh ahih manin pilna tawh kigamla teltek ding uh a, pilna tawh kigamla tektek uh ahih manin duhhop huaihamna lian semsem ding uh hi. Tua duhhop huaihamna in a neihsa khempeuh pilna tawh nasem mite khut sung puak lel kha ding hi.\nNa kim na pam ah en le cin, pilna tawh kop a sumhau mi le pilna tawh kop lo a sumhau mi a kilamdanna na mutel ding hi. Pawlkhatte pilna a neih loh uh hangin lampi dang tuamtuam tawh hau vat thei kha mah ding uh hi. Ahi zongin tuahsiatna khat a neih ciangin kiphong kik zo nawn lo ding uh a, a tuahsia kei uh zong a neisa uh sumlepaaite hangin luangnuam loin lunghimawh den lai ding uh hi.\nAhi zongin pilna tawh a hau mi peuhmah a tuahsia zongin a cil a kipan ama pilna mah tawh a ding to, a khangtoto ahih manin amah le amah kiphong kik zo lel ding uh a, thakhatin a hau kik pah zo kei zongin tho kik zo nawn lo zah dongin pukcip ngei lo ding uh hi.\nTua bek tham loin pilna tawh a kop lote sangin pilna tawh a kopte mah kium kimuang zaw veve ding ahih manin hih upna le muanna cih pen sum bawl sum zuakte ading nakpitakin thupi hi.\n“Pilna tawh kop loin sum le pai na mawk zonzon leh pilna neite ading sum a kholsak na suak lel kha ding hi.” Na lawmte na share sawn in. Job Cinpi (Zomi Laisim nuamte)\nPrevious: USA gam leh naupang kepbitna ~ Nu Sung\nNext: Ka mipih Zomi khempeuh tungah hopihna lai ~ Rev. Dr. Thang Cin Lian\nKhuangaih huai Yangon\nZomi ten Joshua kisam\nPasian muang inla sem in\nChristian Hymn te’ tangthu: Nang Le Kei Hong Sam Hi


url: =Thailand leh Malaysia Express Train tungah gul 181 kiman :: ZOMI DAILY\nposted on 22 August 2016 at 8:08 pm Lomkholna: Malaysia, News, Sawltak, Thailand, World\n“Snakes on a Plane” cih Hollywood Movie sungah aki muhtheih mahbang in Perlis Royal Malaysian Customs Department te’nzong meileng tungah akipua gul 181 mankhia uh cih theSun Daily pan kiza hi. Hih gul tepen Thailand leh Malaysia gamnih kikal atai meileng “Bangkok-Padang Besar express train” tungpan in aki mankhia ahihi.\nSerpent kici gulpi 181 banah adang ganhing tuamtuam ahi Iguana kici thankitnamkhat 2, Dhab Lizard kici innhik namkhat 28, Squirrel kici zulei namkhat 10 leh Bilpi (Rabbit) 11 tezong kimankhia cihi. Galhing avek in akiman pen 248 bang hi a, avekin amanzah akituat ciangin RM70,000 bang manneiding cih kiza hi.\nHih ganhing te pen Thai gampan in Malaysia gamsung ah hongki zuakpheisawm hi a, meileng tungah ip 4 sungah kikoih in akiman ahihi. Tua ip 4 tepen Ticket omlo, anei omlo in meileng tungpan muanmawh in aomciang in akitheikhia ci uhhi.\nCustom Department Director khat ii genna ah hih ganhing tepen khawiding in kizuakkik thei a, sum tampipi tawh mihau te’n leingam uh cihi.\nHih ganhing tepen tuni zingsanglam in akiman hi a, Custom Officers te’n Passenger leh Cargo Coach te asit uhciang in amuanmawhhuai ip 4 mukhia uhhi. Bag 2 pen Cargo Coach sungpan kimukhia a, adang Bag 2 pen dailenbuk sungpan ki mukhia hi.\nHih Bag 4 teng Scanning Machine nuai ah akoih uhciang in asungah agamtang leh alingling om ahih manin, aki honkhiat ciangin ganhing honkhat akimukhia hi ci’n Custom Director pa in genkhia hi.\nHihvan te tungah Ticket omlo, amin kigelhlo ahih manin anei kitheikhiazo nailo hi. Tua hi a, Customs Act 1967 thukhun tawh kimanphot in, Perlis Department of Wildlife and National Parks te kiangah kikoihphot cihthu kiza hi.\n“Snakes on a Plane” ahih keileh “Vanleng tungah Gul” cih thulu anei Hollywood Movie bang hongphawksak mahmah hi. Tua Movie na etkhak naikeileh hih LINK ah apat pan atawpdong Full Movie ki entheiding hi. Sawltak #zomidaily\nPrevious: Rakhine kipawlna pan All-D ngahte Pahtawina kipia\nNext: Singapore ah Zolia khat tuahsia


url: =Aug. 7, 2021 ~ MUC\nAdmin 3:08:00 PM Articles, Offertory Reading Zomi\nJoseph Bates in Pasian A masak Manin\nJoseph Bates in na khempeuh sangin Pasian a masak manin mite in hai muh uh hi. Ahi zongin Joseph Bates in Pasian a masak ding khiam lo hi. Ama bangin eite in zong Pasian i masak ding kisam hi lo hiam?\nJoseph Bate in tembaw nasem pension khat hi. William Miller thugen Khrih hong pai baih ding cih a zak ciangin thu um pah a, na khempeuhah Pasian masak pah hi. A hun, tha le ngal, sum le paai sit lo-in Khrih hong pai baih ding hi, cih thu puak kawikawi hi.\nTua bangin a om laitakin Bates tapa in a pa thugen nialin inn panin paikhia-in tembaw nasem dingin kitawi hi. Bate in a upna nusia lo-in tua bangin thugen a, ama up bangin hong piang lo hi. 1843 kum hong tung petmah a, Jesuh hong kum lo hi. William Miller leh Joseph Bate gen bangin Jesuh hong pai lo a, mi tampi in lungkia uh hi. A neih khempeuh uh Jesuh hong kum kik ding hi, thugen nadingin zeek khin ahih manun bangmah nei nawn lo uh hi.\nBates leh thu-um mi kimkhat in Lai Siangtho kantel pha uh a, October 22, 1844 kumin Jesuh hong kum ding hi lo-in vantung biakbuk siangtho bel munah lutin siampi nasep kipan hi zaw hi, ci-in tangko kik uh hi.\nHamsatna tuamtuam phukha uh hi. Bates in ni khat nek ding nei lo hi. Pasian tungah thungenin, nangma tungah hong citak mite na ompih ding hi, cih na kamciam koihah om hiam ci-in Pasian to hi. Bang mah kilamdang lo hi. Ahi zongin tua ni mahin lai-ip khat ngah a, tua sungah amau nekkhop lei nading sum om mu hi.\nBates in a lawmte tawh Lai Siangtho thusinna nei khawm uh a, ni sagih Sabbath thuman hong mukhia uh hi. Bates in James leh Ellen White tawh kipawlin a sawt lo-in\nSeventh-day Adventist Pawlpi hong dinkhia zo hi. Tu-in SDA pawlpi in leitung kizel hi.\nBates in Pasian a masak manin mite nuihsan taleh Pasian a masak ding nusia lo hi. Jesuh in eite a hong hotkhiat nadingin na khempeuh nusia hi. Ama hong itna in Pasian i masak ding hongkai hi.


url: =Lungnopna hong piathei lawmhoih tampi nei in :: ZOMI DAILY\nposted on 24 May 2018 at 9:54 am Lomkholna: News, Siamsin\nPasian kiangpan cihloh Leitungah lungnopna hongpia thei taktak pen lawm tampi neihna a hihi. Lawm te tawh lungdamtak aa ki kholhkhop ziahziah mah a nuampen a hihi. Leitungah tuazahval lungsim suahtakna omlo hi.\nUt le deih kibanpih teng kikhawlding cih ngaihsutna pen zekai luata hi.\nLawm neihna dingin:\nMaingap huai in. Pilvang in. Na ngaihsut kholhloh kammal te kidawm in. Midang te kiangah lawm suahsawm in. Na lawmte a mintawh na hopih theih ding hanciam in.\nKhatguak om ngeungau kei limlim in. အားကစား စိတ္ဓာတ္ nei in. Na zawhna pen milelhna hi aa, mi dangte in hong zawhna zongh nang ii lelhna hi kik hi.\nLungsim picing sak in. A hoihlam ngaihsun in. Nangma dan/zia khat nei se in. Na ki kholhpi te lungsim nop nading ngaihsutsak in. Na khempeuh ah hancianna nei in. Lunggulh a thak nisim in nei den in. Midangte kammal hoihtak ngaihsak in.\nNgaihsutsa in kampau in. Midangte khatguakvai ah saila se kei in. Lungsimtakpi tawh milakah na lawmte phat thei in. Ki phatgawp kei inla kam tamlua kei in. Midangte zia, midangte lungsim na theihzawh nading hanciam in.\nNa lawmte in hong nusiatpahpahloh ding na utleh:\nMidangte maiah a hoihlohna selsim inla, a hoihna sunsun tawh phat in. Nih guak na om uhciangin a hoihlohna teng pulak in thu hilh ciatciat zaw in. Siamsin Library\nPrevious: US gamsung ah misi te ii pumpi azuak sumbawlkhat kum 9 thongkiading in thukipia\nNext: Innkuan nupakaal ~ Lengtong Pauno


url: =Kawlte in KIO Galkapbu 23 Kaplum\nNEWS Burmese News Kawlte in KIO Galkapbu 23 Kaplum\nLast Updated on Friday, 21 November 2014 17:36\tWritten by Tongsan Admin\tFriday, 21 November 2014 16:54\nKachin gam Laiza khuapi kiang a om KIO te' Bu sinna sang (Kachin Military Academy) mun pen November 19,2014 ni-in Kawlgam galkapte in Kha-zaa kici mualtung pan thaupi 105 mm namte tang 2 tawh kaap uh a, Bu sin lai taangvalno 23 te sipah bek tham loin, a pumpi kizan dikdek uh a, 15 liam uh hi. A sitelakah CNA gaalkap Training laitak John Biak Tin Lian leh Ram Hngak te lawmta zong kihel uh a, CNA gaalkap bu 3 mah aliamte lakah kihel cih kiza hi.\nJohn Biak Tin Lian pen Pasian lasak zong asiam mahmah khat hi-in, Ram Hngak ahih leh Pu Zing Cung( General Secretary-CNF) i personnel secretary a akoih a mi muan mahmah khat ahi hi. Hih bangin gam le minam ading nasem CNF/A te minih asihna hangin gamsung gampua a om Hakha minam bupin November 19-20,2014 ni-in CNF Dialkhai alang ciang bekah khai in zahtaakpiakna nei uh cih hi. Tua banah mualtung minam tuamtuamte zong khat le nih kihel ciat uh a, Kawlgambup Sangnaupang gaalkaap kipawlna pan zong minih mah kihel uh cih kiza hi.\nAliam abai teng pen Kachin State, KIO phualpi Laiza zatopi ah akibawl sanlaitak uh hi. Hih buaina hangin UNFC,KIO leh NCCT te in Kawlgam kumpite' tungah lungkimlohna lai puak pah ziahziah uh a, ahi zongin Kumpi zumpi lamah vaisaipi U Hla Maung Swe in Kawlgam sungah hih bang kikapna hangin galkap lomsihna pen tutung bek hilo hi ci-in thukkikna kampau ci hi. Tua bek tham loin no, KIO te in zong Kachin gam sung Phakan lamah abeisa hun khat lai-in bomb siah in Kawlgam galkap tampi/ lomsih khin uh hi. Tua manin hih vai tawh kisai-in, gal kidona ahih manin a piang ding thu mah ahi hi cih san ziau ci hi. Ahi zongin President Thein Sein in bel thuman kankhiat ding le theihcian ding kisam ahihna thu November 20, 2014 ni-in pulakkhia demdam sam cih kiza hi.\nTua banah Kawlgal kumpi le mualmi thautawite kikal ah abeisa akipan galkilemna (Ceasefire) ding akihanciam mahmah laitak in, Kawl galkapte in hih bang abawl kikna hangin, kilemna ding hanciamnate tampi sukha le nawngkaina om pelmawh dingin Politician te le Media lamte lunghimawh uh hi. Tua bek tham loin, KIO makai thuneite mahmah in zong hih thusia in KIO le kumpi kikal vaihawmnate tampi siasak mahmah ding hi cih genkhia uh cih kiza hi.\nRef: VOA, Chinland\nPosted: Tongsan Media tanute


url: =American Airlines vanleng khat meikanggawp ~ ZD :: ZOMI DAILY\nposted on 29 October 2016 at 11:37 pm Lomkholna: News, Sawltak, USA, World\nUS gamsung aom Chicago’s O’Hare International Airport ah American Airlines khat meikanggawp cih Friday ni in CNN News pan kiza hi. Hih vanleng pen American Airlines Boeing 767 te hi a, ataklam aom Engine panin meikang akipan ahihi. Vanlengtual panin lengkhiading in akithawi laitak meikang in athemnen te gamlapi ah kilawngawp a, atungah atuang Passenger tezong manlangtak in kumkhia ngeingai uhhi.\nHih American Airlines vanleng tungah Passenger mi 161 leh vanleng tungah nasem Airline Crew mi 9 atuang uh hi a, akigawm in mi 170 atuangkhawm uh ahihi.\nAirport Fire Chief Timothy Sampey ii genkhiatna ah vanleng tungah nasem te’n a vanleng tuan uh Engine No. 2 meikang cih hong zasak uh cihi. Vanleng pen lengkhiading in akithawi hi a, ataina Runway among tunmadeuh in khawlcip uhhi. Hih vanleng tungah datsi 43,000 Pound tak akipua hi a, tuateng apuakkhap, akatzai ding lauhuai mahmah hi.\n“Vanleng alengkhia hinailo ahih manin phadawmlai hi, alenkhiatkhit himawkleh lauhuai mahmahding hi” ci’n thunei te’n genkhia uhhi.\nVanleng mei akat ciangin amanlang theithei in Emergency Evacuation Slide te panin Passenger te kitolhsuk ziahziah ahih manin, mi 20 bangin liamna ngah uh a, zato kipuak cihi. Meikang hangin aliam uh hilozaw a, aki tolhsukna hangin aliam uhhi cihzong District Chief khatin genkhia hi. Aliam ngawhlua, ahuaisialua cihbel omsamlo hi.\nAmerican Airlines spokeswoman Leslie Scott ii genkhiatna ah hih vanleng pen Miami khuapi zuanding in alenkhiatsawm hi a, Engine sia ahih manin khawlkik uhhi. (kamsinna 4D khawng aleinuam aomleh hih vanleng number pen 383 ahihi 🙂\nChicago plane crash today. At Chicago O’Hare, American 767 catches fire on runway\nVanleng asiatna pen kitheicianlo himahleh lamdang kisa mahmah hi. Vanleng ataklam aom pangka tepen lengkhia in, tailang bang agamlatna ah kimu cimawk hi.\nPassenger te laulua mahmah uh a, apuakkhamding kasa acitawh, kakhawntawn vanleng ka tuangnawndiam acitawh ku ngeingai uhhi. ZD Sawltak #zomidaily\nPrevious: Obama in Clinton Campaign nading in DOJ panin sumzang hi ci’n ngawhna tuak ~ Thang Khan Lian\nNext: Min leh hihna sel kei ni…. ~ Pau Khat Suan


url: =Zokam cidamna ding L3 ~ Mungpi Khupson :: ZOMI DAILY\nposted on 5 December 2016 at 1:08 am UTC+9:30 Lomkholna: Article, MungpiKhupson\n1. Limtang (Movies):\nTulai khangthak ten bang hangin Korean pau thei nuam mahmah hiam cih leh Korean limtang(movies) in mancip mawk hiven! Hollywood bel gen dah vet ni in, mikim in movie muhnop ki-en nuam ciat hi, kawl movies, vai movies leh namdang tuamtuam movies I et ciangin amau pau in I phawk loh kalin hong zawlzawl hi.\n‘Ngaih Anglai ah’ hong suah cil lamin mikim in ki-angtangin muhnup kisa ciat a, a kampaute uh pan Zokam meetpih ngiat khangno tampitak om uh hi. Zokam Limtang hoih nono tampi tak nei leng sawl kulloin I taten a pianpih pau uh theinuamin zangnuam lel ding uh a, Zokam pen kisaktheihpih zawsop ding uh hi. Hih pen thumaan thutak ahi hi.\n2. La (Album & Music Video):\nI neu lai a khiatna theilo a I saksak late pen I picin ciangin a khiatna kithei kik veve hi. Naupan’ lai bang la kisa hiam cih leh la minthang(hit) te kisa hi. Tulaitak kum 20-40 gual lakah Pauno, Thawnkham leh Cingsan la a theilo Zomi om khollo ding hi, bang hang hiam cih leh a naupan lai hun a la minthangte a mau late hi mawk hiven. Tuzawh kum 30 ciangin Zomi naupang/khangnoten Zomi la a sasa lai tam. Zokam bei lohna dingin Pauno leh Thawnkham te banga lasiam dang tampi I neih kisam hi.\nLasa thei mawkmawk hilo lasiam ngiat kisam hi hang. Pauno, Thawnkham leh Cingsante amau hunlai namdangte lakah zahpihhuai peuhmah lo hi. Tulaitak namdangte lakah a zahpih huailo Zomi Lasiam bangzah nei I hiam, a zahpih huailo Zomi Album, Zomi Music Video bangzah nei I hiam?\nJapan ten galhiam tawh leitung lak a sawmuh picing zolo a, technology tawh hong kipat uh leh, lawhcing mahmah uh hi. Zomite pen lasiamte hi hang, Chin State capital Tedim ahi kei zongin i Ia tawh gam kek thei mawh lo ding hi hang. Ka uang gen lua hiam! ZOMUS nei hang, lungmuang hang.\n3. Laibu (Fiction & Non fiction):\nNamdang Naupangte laisim thei dinga zong I tuat loh ten, laibu sah venvan tawi lenlan kawm shopping mall khawngah hong kileh vatvat uh ciang bel ngaihsutna sau nuam mahmah hi. Tulai naupanten bang simnuam hiam cih leh Harry Potter, Twilight Saga cihte pawl ahi hi. ZCLS in bel hih bang laibute tei-in khen khollo dingin ngaihsun leng, kuan tei ding, kuan khen ding? Mihau Zokam haipih zek pian khat hong kipat kei buang leh Zokam version tawh hihbang laibute pen kingah mengmeng lo ding hi.\nI Non fiction laibu te lah a tamzaw biakna tawh kisai vive(kisam lo cihna hilo) hi mai a. Thukizakna lamsang bel I ommun ciat pan kiallap ciangciang neisam hang!\nTulaitak Zokam tawh kikhen laibu khempeuh en lehang naupang leh khangote simnop lamsang bangzah om hiam? Tunai-in Zonet leh Tongsan panin Dr. Hau Za Cin’ gelh ‘Cingpi leh Cinpu’, ‘Kimpu leh Kimpi’ cihte I sim thei hi, hih bang piante hi veh aw, laibu-in nei leng I suppih het loh ding.\nEi sim ding bek khual leng tate mangthang dinga Zeisu kapkap ding hi!!!\nPrevious: Pope Francis leh AirAsia Company neipa kimuhkhopna neita ~ ZD\nNext: Bawngkuang sung aa Naungek ~ Khaineu Hatlangh